Intan Ladyana Sah Bergelar Isteri Harris Alif Dengan Sekali Lafaz

Tahniah kami ucapkan buat pelakon Intan Ladyana sah bergelar isteri kepada Harris Alif dengan sekali lafaz yang diadakan di Jabatan Agama Islam Wilayah Persekutuan jam 10 pagi tadi.

Acara akad nikah pasangan itu disempurnakan Penolong Pengarah Jawi, Ustaz Muhammad Azlan Marukum selaku jurunikah dan juga wakil wali.

Pada majlis serba ringkas itu, Harris menyerahkan mas kahwin berupa set perhiasan barang kemas dan sebentuk cincin berlian.

Manakala barangan hantaran sembilan dulang daripada pihak pengantin perempuan bebalas tujuh dulang daripada pihak lelaki.


Syamel Pasrah Majlis Nikah Kena Tangguh

Penyanyi Syamel terpaksa akur dengan arahan ditetapkan kerajaan apabila tidak membenarkan majlis keraian diadakan ketika tempoh Perintah Kawalan Pergerakan (PKP) ini.

Menurut Syamel, dia terpaksa melihat semula segala perancangan yang dibuat mengenai majlis perkahwinannya dengan Ernie Zakri sebelum ini dan hanya menunggu perkembangan lanjut daripada pihak berkuasa.

“Keadaan sekarang ini tidak mengizinkan kami meneruskan perancangan perkahwinan yang dah dibuat. Kita kena tunggu kes covid ini semakin pulih baru langsungkan.

“Semua telah dirancang dengan rapi tetapi nampaknya kita kena merancang semula agar bersesuaian dengan keadaan sekarang,” katanya kepada mStar.

Sebelum ini, Ernie dan Syamel mengikat tali pertunangan dalam satu majlis yang diadakan secara tertutup pada 15 Ogos tahun lalu. Pasangan ini merancang untuk mengadakan majlis perkahwinan awal tahun ini.


Sehati Sejiwa, Abby Abadi & Memey Suhaiza Pilih Warna Kereta Sama

Meskipun sudah berpisah namun pelakon Abby Abadi masih mengekalkan hubungan baik dengan bekas suaminya pelakon Norman Hakim demi anak-anak mereka.

Malah, Abby turut menjalin hubungan persahabatan sangat akrab dengan Memey Suhaiza serta sering dijadikan contoh sebagai sebuah keluarga besar yang bahagia.

BACA: Netizen Tak Senang Abby Abadi Bergurau Nak ‘Bersalam’ Dengan Norman Hakim

Baru-baru ini, Abby dilihat ada memuat naik satu perkongsian di Instagram gambarnya bersama Memey di hadapan kereta mereka yang kini berwajah baru.

Namun apa yang menjadi perhatian adalah pemilihan warna kereta mereka yang sama antara satu sama lain. Abby turut mengatakan, citarasa mereka berdua sememangnya sama sejak dari dulu lagi.

Memey turut memuat naik gambar sama mengatakan kereta mereka berdua juga seperti kembar cuma nombor plat sahaja yang berbeza.

Perkongsian mereka mendapat pelbagai reaksi dikalangan netizen yang memuji kecantikan warna kereta berkenaan serta gembira dengan hubungan baik terjalin antara Abby dan Memey.


Elizabeth Tan Pakai Gaun Pengantin Buat Ramai Lelaki Kecewa

Perkongsian pelakon dan penyanyi, Elizabeth Tan sebentar tadi mengejutkan ramai apabila memuat naik video memakai busana pengantin berwarna putih seolah berada di majlis perkahwinan.

Susulan perkongsian itu, ramai peminatnya tertanya-tanya adakah Elizabeth mahu berkahwin atau hanya gimik semata-mata.

Dalam entri tersebut, Elizabeth turut mengatakan dia sudah lama menyimpan rahsia tersebut dan akan umumkan esok kepada umum.

Meskipun tidak diketahui video tersebut mengenai apa, namun rata-rata netizen mengucapkan tahniah buat Elizabeth.

Malah, ramai peminatnya terutama di kalangan lelaki terkejut dan kecewa melihat perkongsian berkenaan dan tertanya adakah benar Elizabeth akan berkahwin. Tida kurang juga ada yang mengatakan video tersebut mungkin ada kaitan dengan single terbarunya penyanyi tersebut.


Fauziah Nawi Sanggup Jumpa Agong, PM Minta Izin Jalani Penggambaran

Pelakon veteran, Fauziah Nawi bersedia berjumpa pemimpin negara termasuk Yang di-Pertuan Agong dan Perdana Menteri bagi memohon kebenaran agar penggiat seni dapat menjalani penggambaran.

Perkara itu dimaklumkan oleh Fauziah menerusi Facebook sebentar tadi dimana beliau menyuarakan hasrat untuk merafak sembah untuk bertemu Yang di-Pertuan Agong demi membela nasib anak seni.

BACA: Fauziah Nawi Sebak Lihat Kesungguhan Cucu & Menantunya Mencari Rezeki

“Saya tidak kisah kalau Tuanku, Perdana Menteri atau Majlis Keselamatan Negara (MKN) nak jumpa. Saya akan datang dan tidak takut pun. Ini bukan untuk saya seorang, tapi untuk semua penggiat seni.

“Orang macam kami, ada kerja, ada gaji. Tidak ada kerja, tak ada gaji. Patik ampun kalau salah penggunaan bahasa. Tidak ada siapa suruh tulis,” katanya.

Kata Fauziah lagi, sejak pelaksanaan Perintah Kawalan Pergerakan (PKP) 2.0 pada 13 Januri lalu, semua drama dan telefilem membabitkan dirinya terpaksa ditangguhkan.

Ujarnya lagi, dia tertanya-tanya mengapa penggambaran masih tidak dibenarkan sedangkan mengikut prosedur operasi standard (SOP) dan tiada lagi kluster dari penggambaran.

“Mereka yang mempunyai simpanan pun akan habis juga jika perkara ini berterusan. Saya faham sekarang ini semua orang susah. Malah ada yang ‘nazak’ dari segi kewangan.

“Saya bersuara bukan untuk saya seorang. Kalau untuk saya saja, esok lusa tidak ada makanan, saya hubungi sesiapa pun, Insya Allah mereka boleh bantu. Tapi, macam saya masih ada tanggungan. Apatah lagi orang lain,” katanya.


Lana Nodin Dipuji Jaga Solat Ketika Shooting

Sebut sahaja nama Lana Nodin, nama pelakon itu sememangnya tidak asing lagi dalam industri hiburan tanah air dan sebelum ini terpalit dengan pelbagai kontroversi. Namun selepas berumah tangga, Lana memperlahankan kerjayanya sebagai pelakon.

Bagaimanapun, sejak kebelakangan ini Lana dilihat kembali aktif berlakon. Baru-baru ini, penerbit Datuk Ayu Puteh memuat naik satu perkongsian mengenai Lana.

Penerbit itu memuji Lana yang menjaga ibadahnya walaupun bersuamikan ‘Mat Saleh’. Datuk Ayu turut memuat naik video Lana sedang khuyuk menunaikan solat. Kata Datuk Ayu, Lana turut meminta izin untuk mengambil wuduk dan menunaikan solat.

Dalam pada itu, Datuk Ayu meluahkan rasa kesal dengan sesetengah individu yang mempunyai suami Melayu tetapi tidak mendidik isteri sebaiknya.

“Masyallah..yang ada laki melayu pun tak tau nak didik Isteri ..isteri pandai-pandailah bawak diri ni hah Isteri look mat salleh sebab laki dia mat salleh Amerika..Tapi, Subbhanallah,” tulisnya.

Perkongsian Datuk Ayu itu mendapat pelbagai reaksi di kalangan netizen yang memuji Lana yang tetap berpegang teguh dengan agama walaupun bersuamikan lelaki barat.

Malah, ramai yang memuji usaha Lana membantu suaminya untuk mendalami agama Islam. Sebelum ini, Lana Nodin pernah memuat naik video suaminya, David McKienzie belajar ilmu agama bersama anak perempuannya dengan seorang ustazah di rumah.


Aeril Zafrel Terus Ambil Wisma, Buka Lebih 2,000 Peluang Pekerjaan

Menerusi satu perkongsian di Instagram, pelakon Aeril Zafrel memaklumkan bakal membuka perniagaan baru berasaskan makanan ringan yang diberi nama Rielkies.

Menurut Aeril, perniagaan baharu itu bertujuan untuk mewujudkan peluang pekerjaan terutama buat mereka yang terjejas susulan pandemik Covid-19.

“Produk untuk perniagaan ini belum dilancarkan lagi, tapi alhamdulillah sudah 2,000 peniaga yang mahu turut serta. Pada awalnya saya mencari 1,000 saja, tapi atas permintaan saya tambah lagi.

“Kebanyakan yang menghantar mesej peribadi (DM) adalah mereka yang diberhentikan kerja, ingin membantu suami dan gaji dipotong.

“Malah, ini juga tujuan utama saya mewujudkan perniagaan ini yang mana ingin membantu mereka yang benar-benar memerlukan sumber pendapatan,” katanya.

Yakin perniagaan tersebut akan berkembang maju, Aeril berkata disebabkan itu dia memilih untuk menjalankan operasi perniagaan di wisma.

“Doakan saya menjadi sebaik-baik manusia dan menjadi sebaik-baik ketua, Insya-Allah. Jika orang tanya kenapa terus ambil wisma untuk perniagaan baru ini, sebab saya yakin perniagaan baru saya ini memang boleh pergi jauh.

“Niat saya untuk melabur dalam perniagaan adalah untuk membantu lebih ramai lagi dan semoga memberi manfaat kepada mereka,” katanya.


Hampir Setahun Tak Ambil Gaji, Mila Jirin Buat Macam-Macam Bisnes Bayar Gaji Pekerja

Seperti kita tahu, susulan penularan wabak COVID-19, boleh dikatakan ramai yang terjejas pendapatan berikutan perlaksanaan Perintah Kawalan Pergerakan (PKP) dan banyak perniagaan turut mengalami kerugian.

Bagaimanapun, penyanyi dan usahawan Mila Jirin tidak hanya berpeluk tubuh dan mengambil inisiatif melakukan pelbagai bisnes demi menjaga kebajikan pekerja.

BACA: Mila Jirin Rayu Kerajaan Benar Pengeluaran KWSP Bantu Rakyat Susah

Meluahkan rasa syukur perniagaan Nasi Arab BIZMILLA semakin mendapat permintaan, Mira berkata gaji pekerja semua dibayar seperti biasa dan sudah hampir setahun dia dan suami tiada gaji.

“Saya buat Pilot Project Re-seller Nasi Arab BIZMILLA di kalangan para pekerja. MasyaAllah tak menang tangan para pekerja saya uruskan. Seronok mereka semua dapat jana pendapatan tambahan.

“Alhamdulillah gaji tetap semua masih dibayar seperti biasa walaupun kewangan syarikat terjejas. Saya dan suami je dah tak ada salary hampir setahun,” katanya.

Dikritik netizen yang kurang senang melihat perniagaannya itu dan dikatakan tidak menyanyi kerana tidak laku, Mila tidak mudah melatah kerana ia merupakan asam garam sebagai usahawan dan anak seni.

“Saya ikhlas berniaga kerana Allah. Ini ikhtiar yang kami lakukan dalam kesinambungan kami untuk memastikan para pekerja kami kekal punya pekerjaan dan gaji. Saya memang dah lama tak menyanyi. Bukan sebab tak laku tapi sebab Allah tak izinkan.

“Saya bersyukur walaupun tak laku dalam dunia seni saya yakin perancangan Allah Maha Hebat. Ada sebab musabab ia berlaku,” katanya.


Sambut Hari Jadi Anak, Amyra Rosli Dikecam Membazir Makanan

Baru-baru ini, pelakon Amyra Rosli dilihat ada memuat naik foto sambutan hari lahir anak keduanya, Ayra Aryssa yang kini berusia setahun.

Namun, foto yang dimuat naik oleh pelakon itu menimbulkan rasa kurang senang netizen yang mendakwa Amyra membazir makanan apabila kek hari jadi anaknya dirosakkan dan dilumurkan ke pakaian.

BACA: Genap Usia 29 Tahun, Suami Doa Amyra Rosli Jadi Wanita Solehah

Netizen turut mempersoalkan mengapa makanan diperlakukan sebegitu sedangkan ramai mereka diluar sana yang teringin nak makan kek tetapi tidak berkemampuan. Namun, ada yang mempertahankan pelakon itu dengan mengatakan kek tersebut dibuat untuk dihancurkan, bukan untuk dimakan.

Tidak membalas segala kecaman dilemparkan netizen, bagaimanapun pembuat kek tersebut iaitu madaboutcake tampil menjelaskan hal sebenar.

Menurut mereka, kek yang dirosakkan itu hanyalah kek display yang digunakan untuk tujuan bergambar. Ia diperbuat daripada suku sahaja bahagian kek dan selebihnya adalah krim.

Bagaimanapun, mereka memohon maaf seandainya perkara itu menimbulkan rasa kurang senang orang ramai yang menganggap berlaku pembaziran makanan.


Janna Nick Kekok Berlakon Dengan Kekasih Sendiri

Umum mengetahui kisah cinta Janna Nick dan Dini Schatzmann bukan lagi rahsia dan sememangnya diketahui ramai. Malah, pasangan itu juga tidak kekok berkongsikan momen bahagia mereka di media sosial.

Pertama kali bergandingan dengan kekasihnya menerusi drama Marry Me Senorita sebagai hero dan heroin, bagaimanapun Janna mengakui kekok ketika berlakon bersama pelakon kacukan Melayu-Switzerland itu

“Peminat drama Melayu perlu menonton drama ini kerana ia antara drama yang amat susah untuk saya lakonkan kerana hero utama adalah pasangan saya sendiri di luar set.

“Watak dan personaliti dalam drama ini sangat berbeza dan memang berlawanan dengan watak sebenar kami lalu mewujudkan perasaan kekok di antara kami,” katanya.

Dalam pada itu, Janna berekata dia dan Dini semenangnya serasi di luar set sebagai pasangan kekasih namun ianya berbeza apabila masuk ke dalam drama.

“Tidak dinafikan kami memang mempunyai keserasian di luar set lakonan tetapi bila harus dibawa ke dalam drama, ia sangat sukar untuk diterjemahkan,” katanya.


Intan Ladyana Berdebar Nikah Jumaat Ini

Tinggal beberapa hari lagi menjelas hari bahagianya Jumaat ini, pelakon Intan Ladyana akui berdebar untuk disatukan dengan kekasih hatinya, pelakon muda Harris Alif.

Menurut Intan, majlis pernikahan mereka bakal berlangsung di pejabat Jabatan Agama Islam Wilayah Kuala Lumpur dan hanya membabitkan ahli keluarga terdekat sahaja.

“Alhamdulillah persiapan kebanyakannya sudah siap, cuma dalam keadaan sekarang dengan kes Covid-19 makin meningkat setiap hari agak susah untuk membuat perancangan atau meletakkan satu tarikh untuk majlis.

“Harapnya tiada sebarang perubahan saat akhir dan semoga ia berjalan dengan lancar,” katanya.

Terdahulu, pasangan itu berkata mereka menerima tajaan sebanyak RM13.5 juta daripada Ceres Jewel. Harris turut berkongsikan selepas sebulan ulang tahun kelahiran Intan, dia dan keluarga datang merisik pada Julai tahun lalu.


Elisya Sandha Akui Uzair Cinta Pertamanya

Baru-baru, pelakon Elisya Sandha yang juga adik kepada Fasha Sandha selamat mengikat tali pertunangan dengan anak kepada pelakon dan penerbit terkenal, Sheila Rusly iaitu Uzair Haqimy.

Sikap tunangnya yang mengutamakan keluarga membuatkan Elisya memilih Uzair sebagai teman hidupnya. Malah, Elisye menyifatkan tunangnya itu lelaki bertanggungjawab.

“Paling utama yang membuatkan saya tertarik kepada Uzair adalah sikapnya menjaga dan menyayangi keluarganya.

“Itu antara ciri yang saya lihat menjadi jaminan dia boleh menjaga saya dengan baik… Insya-Allah. Dia juga rajin bekerja dan menghormati orang tua,” katanya kepada BH Online.

Mengenali Uzair sejak di bangku sekolah lagi, Elisya mengakui tunangnya itu adalah cinta pertamanya. Ujarnya, pada awalnya dia tidak tahu Uzair adalah anak Sheila Rusly.

“Kami berkenalan melalui Instagram pada 2016. Mula mengenalinya, saya tidak tahu dia anak pelakon dan penerbit disegani. Ketika itu, saya belum aktif berlakon. Hanya selepas sebulan berkenalan baru saya tahu siapa ibunya,” katanya.

Dalam pada itu, Elisya berkata dia sudah bersedia untuk melangkah ke alam rumah tangga dan bergelar isteri. Malah, ketika Perintah Kawalan Pergerakan (PKP), dia mengambil peluang untuk belajar memasak.


Isma Yusoof Akui Suka Lelaki Maskulin

Namanya pernah popular satu ketika dahulu, baru-baru ini perkongsian pelakon dan pengarah Isma Yusoof mengejutkan ramai apabila mengakui dirinya seorang transgender.

Tidak peduli dengan kecaman yang dilemparkan masyarakat terhadap dirinya, pelakon berusia 38 tahun itu berkata dia ingin menjadi diri sendiri dan tidak mahu berpu-pura di depan orang lain.

Menerusi perkongsian video itu, Isma turut mengakui dia hanya tertarik pada lelaki sahaja. Dalam pada itu, Isma menegaskan meskipun dia mengakui dirinya pondan namun dia tidak mahu menukar jantina atau menjalani pembedahan untuk kelihatan seperti perempuan.

“Ada yang persoalkan suara saya, cakap muka saya ini muka jantan. Tak macam Sajat atau pondan-pondan yang makan hormon.

“Kenapa nak kena makan hormon? Bila korang tak terima transgender ini korang hanya terima wanita dan lelaki, itu yang pondan ramai makan hormon.

“Potong itu, potong ini, operate sana sini menjadi wanita untuk masyarakat terima. Saya gembira dengan wajah, badan dan suara saya,” dedahnya.

Kata Isma lagi, sebelum ini ada wanita cuba kembalikannya sebagai lelaki namun dia menolak dan terima bahawa dirinya adalah seorang transgender.


Terkesan PKP Dilanjutkan Lagi, Adibah Noor Perlukan Kerja

Melihatkan kes baharu harian yang masih tinggi, seperti sudah dijangka semalam kerajaan mengumumkan Perintah Kawalan Pergerakan (PKP) dilanjutkan lagi dari 5 Februari sehingga 18 Februari depan.

Lanjutan PKP itu sekaligus mendungang pelbagai reaksi daripada rakyat Malaysia termasuk pelakon dan penyanyi Adibah Noor yang turut memuat naik luahan di laman Twitter miliknya.

BACA: Bibir Senget Diserang Bell’s Palsy, Adibah Noor Kini Jalani Rawatan

Menurut Adibah, dia tidak pasti adakah dirinya masih kuat untuk mengharungi keadaan tersebut apatah lagi dia juga memerlukan kerja seperti rata-rata rakyat Malaysia yang terkesan dengan PKP.

“Allah, saya tidak tahu saya boleh melalui semua ini atau tidak. Saya perlukan kerja,” katanya.

Perkongsian Adibah itu mendapat respon daripada ramai netizen yang bersimpati serta mendoakan agar segala urusannya dipermudahkan.

Tidak kurang juga ada yang mencadangkan supaya Adibah menjadi seorang guru ‘online’ di saluran YouTube. Kata netizen lagi, ramai pengikutnya ternanti-nanti kerana cara Adibah mengajar mudah untuk difahami.


Nabil Ahmad Menangis Sebak Dengar Cerita Ustaz Ebit Lew

Semalam, program MeleTOP menjemput tetamu istimewa iaitu pendakwah terkenal, Ustaz Ebit Lew secara atas talian untuk berkongsikan cerita mengenai misi bantuan kemanusiaan yang dijalankan oleh beliau.

Menerusi temu bual itu, Ustaz Ebit turut bercerita tentang sedekah serta permulaan beliau melakukan kerja-kerja amal dan dakwah.

BACA: Ustaz Ebit Lew Luah Rasa Bersalah Tak Mampu Bantu Semua

Mendengar cerita perjalanan dakwah Ustaz Ebit, pengacara program tersebuat iaitu Nabil Ahmad sebak sehingga menitiskan air mata.

Lebih menjadi perhatian adalah jawapan Ustaz Ebit apabila Nabil ada bertanyakan apa yang membuatkan pendakwah itu terus istiqamah untuk membantu orang ramai.

“Saya ingat daripada saya usia 12 tahun, selalu cikgu saya ajar, doa ‘Ya Allah jadikan saya matahari kebaikan untuk manusia dalam dunia,” katanya.

Diakhir temubual itu, Nabil turut mendoakan agar misi bantuan Ebit Lew dipermudahkan serta meluahkan rasa rindu untuk bertemu dengan pendakwah tersebut.


Netizen Ungkit Kisah Silam, Zynakal Kembali Ambil Ubat Stabil Emosi

Penyanyi muda Zynakal mengakui terasa hati dengan komen yang ditinggalkan netizen menyentuh isu kesihatan mental yang dilaluinya sebelum ini.

Zynakal turut berkongsikan paparan skrin memaparkan komen-komen negatif daripada seorang netizen yang mengkritiknya serta menyamakannya suaranya dengan beruk.

Tenang menerima kata-kata hinaan tersebut, penyanyi itu berkata dia hanya manusia biasa dan berterima kasih dengan tohmahan yang diberikan.

“Aku tak minta untuk jadi begini, cuma pinta jadi manusia biasa. Terima kasih untuk kata-kata, hanya doa untuk kita semua agar hati terbuka dan berlapang dada,” tulisnya.

Dalam pada itu, mengulas mengenai status kesihatannya, Zyn berkata dia masih berehat dan memerlukan pengambilan ubat bagi mengurangkan masalah kesihatannya.

Pada September 2019, Zyn disahkan menghidap bipolar mania dan menerima dirawat di HKL selepas menyerang seorang pekerja stesen minyak di Ampang, Kuala Lumpur.


Makcik Petir Positif Covid-19

Pelakon veteran Noryati Taib atau lebih dikenali dengan panggilan Makcik Petir dikalangan peminat drama disahkan positif Covid-19.

Berita itu dimaklumkan oleh anak saudaranya yang juga penerbit dan pengarah, Shahrulezad Mohameddin menerusi satu perkongsian di Instagram.

Menerusi entir itu, Shahrulezad turut memuat naik video Noyati di rumahnya sedang menunggu kedatangan ambulans untuk mengambilnya untuk dibawa ke hospital.

“Saya merayu pada semua peminat mak uda Yati kesayangan ramai agar mendoakan kesembuhan dia dan semoga Allah tenangkan dia. Saya tahu dia tengah gelisah sebab dekat hospital nanti, dia seorang sahaja, tak ada siapa dapat temankan dia.

“Doakan dia pulih dan tabah. Malah, doakan sekali agar semua pesakit Covid-19 yang lain sama ada kenal atau tidak diberikan kesembuhan yang sama,” tulisnya.

Difahamkan, Noryati menetap di Johor bersana keluarganya mula berlakon dalam drama Abang Mak Panggil Balik dan kerap berlakon di dalam drama terbitan Radiusone Sdn Bhd.

Dalam pada itu, kata Shahrulezad lagi, selain ibu saudara, sepupunya dikenali Ezzah juga disahkan positif Covid-19. Bagaimanapun, Ezzah hanya kuarantin di rumah kerana mengalami simptom ringan.


Watak ‘Atan’ Dah Tiada, Jamali Shadat Meninggal Dunia

Takziah kami ucapkan kepada keluarga pelawak ‘stand up’ komedi popular, Datuk Jamali Shadat, 78 tahun yang menghembuskan nafas terakhir pada jam 8.30 pagi tadi. Memetik laporan Harian Metro, berita duka itu dimaklumkan oleh cucunya Isyraq Ariff Zalull Ariff.

“Doktor sudah mengesahkan datuk sudah tiada. Urusan proses pengebumian akan dimaklumkan kemudian,” katanya.

Sebelum ini, keadaan Jamali uzur tidak mampu berjalan dan kurang selera makan apabila terkesan dengan pemergian isterinya Lela Yacob akibat serangan angin ahmar pada Jun 2018.

Pemergian arwah isterinya membuatkan Jamali kemurungan kerana sebelum ini segala jadual aktiviti seni dan kehidupannya sebelum ini diuruskan oleh isterinya.

“Selepas itu… dia macam termenung dan khayal. Rumahnya bersebelahan dengan rumah bapa saudara saya, Fauzi dan mereka menjaganya,” kata Isyraq lagi.

Allahyarham popular pada 1980-an dan cukup dikenali dengan kebolehan melakonkan watak kanak-kanak bernama ‘Atan’ bersama Atuknya serta rakan berbilang kaum.


Banding Majlis Kahwin Malaysia & Australia, Raja Ilya Dituduh Lupa Daratan

Baru-baru ini, perkongsian pelakon Raja Ilya mengundang kecaman netizen apabila membuat perbandingan majlis kahwin di Malaysia dan Australia ketika pandemik Covid-19.

Foto tersebut memaparkan perbezaan majlis perkahwinan di Australia yang tiada tetamu meskipun hanya ada satu kes, berbanding di Malaysia ramai yang bersesak di dalam satu majlis.

Menerusi entri itu, Ilya turut menyatakan bahawa perkongsiannya itu hanya sekadar untuk melawak dan gambar dikongsikan hanya hiasa semata-mata.

Bagaimanapun, perkongsian Ilya itu menimbulkan rasa kurang senang netizen yang mendakwa pelakon itu memalukan negara.

Malah ada yang mengatakan tidak sepatutnya membuat perbandingan sebegitu kerana tiada majlis kahwin seperti itu diadakan ketika Perintah Kawalan Pergerakan (PKP).

Tidak kurang juga, ada yang meminta Ilya membuat kajian terlebih dahulu sebelum memuat naik perkara seperti itu. Dalam pada itu, ada yang menuduh pelakon itu lupa daratan susulan perkongsian tersebut.

Raja Ilya dan Trent berkahwin pada 23 Disember lalu dalam sebuah majlis ringkas di Perth, Australia. Difahamkan, pasangan itu telah berkenalan sejak 2012 dan mengikat tali pertunangan bertunang pada awal November 2018.


Kongsi Video Pegang Perut, Nora Danish Hamil Anak Ketiga?

Baru-baru ini, pelakon cantik manis, Nora Danish ada memuat naik video menerusi Instagram miliknya. Bagaimanapun, video tersebut telah disalah anggap oleh netizen.

Dalam video itu, Nora yang memakai dress hijau dilihat sedang merakam dirinya di hadapan cermin sambil memegang perut.

Tindakan Nora itu sekaligus mencetuskan spekulasi di kalangann netizen yang menganggap ibu kepada dua cahaya mata itu sedang hamil anak ketiga.

Bagaimanapun, segala komen dan pertanyaan netizen itu tidak mendapat jawapan balas daripada Nora yang tertanya-tanya mengenai perkara itu.

Nora mendirikan rumah tangga dengan Nedim Nazri Aziz pada 30 Mac 2017 dan dikurniakan Mohamed Neqayl kini berusia tiga tahun.

Nora juga memiliki cahaya mata sulung Putra Rayqal Ramli hasil perkahwinan pertama dengan bekas suami, Rizal Ashram.


Netizen Persoal Majlis Tunang Elisya Sandha Ketika PKP

Baru-baru ini, hangat diperkatakan mengenai pelakon Elisya Sandha yang selamat mengikat tali pertunangan dengan anak sulung pelakon dan penerbit terkenal, Sheila Rusly iaitu Uzair Haqimy pada Ahad lalu.

Bagaimanapun, perkhabaran gembira itu menimbulkan rasa kurang senang netizen yang mempersoalkan bagaimana majlis pertunangan mereka boleh diadakan ketika negara berada dalam tempoh Perintah Kawalan Pergerakan (PKP).

Perkara itu menjadi bualan hangat di laman Twitter apabila ada yang mengatakan bukankah Prosedur Operasi Standard (SOP) tidak boleh mengadakan majlis pertunangan.

Malah, ramai yang meluahkan rasa hairan apabila mereka boleh mengadakan majlis pertunangan sedangkan sudah dinyatakan bahawa majlis keramaian tidak boleh diadakan.

Tidak kurang juga, ada yang mengatakan ramai yang terpaksa menunda tarikh majlis istimewa mereka susulan PKP tetapi mereka boleh sahaja membuat majlis seperti biasa. Malah, ada yang mempersoalkan adakah SOP untuk rakyat biasa sahaja tetapi mereka yang kaya boleh melakukan sesuka hati.


Azrinaz Mazhar Hamil Anak Keempat Pada Usia 42 Tahun

Mengejutkan ramai apabila mengumumkan dia kini sedang sarat hamil anak keempat, bekas personaliti televisyen, Azrinaz Mazhar Hakim meluahkan rasa syukur diberi rezeki zuriat cahaya mata lagi.

Usia kandungannya kini mencecah tujuh bulan, Azrinaz berkata dia tidak menyangka hamil sekali lagi dalam jarak masa agak dekat dengan anaknya sebelum ini, Areesa Malaykha yang kini berusia dua tahun.

“Ini bukan gambar throwback. Apa yang anda lihat memang sedang berlaku sekarang. Allah berikan rezeki kepada saya dan suami dengan memberikan satu lagi amanah zuriat untuk kami jaga di kala usia begini.

“Saya tak sangka akan sekali lagi hamil dengan jarak usia yang agak rapat dengan Areesa Malaykha tapi buat apa nak tunggu lagi sedangkan saya boleh lakukannya sekarang,” katanya.

Terdahulu, Azrinaz pernah berkahwin dengan Sultan Brunei, Sultan Hassanal Bolkiah pada 2005 dan dikurniakan dua cahaya mata hasil daripada perkahwinan tersebut.


“Mira Filzah Tak Tinggal Solat, Walau Kena Buang Mekap Banyak Kali”

Menerusi satu perkongsian di Instagram baru-baru ini, pelakon Ramona Zam Zam mendedahkan pelakon dan pengacara, Mira Filzah merupakan selebriti yang paling diminatinya ketika ini.

Menurut Ramona, dia menyifatkan Mira seorang pelakon yang mempunyai keperibadian yang sangat tenang, lembut dan sopan.

Ramona turut mendedahkan Mira seorang pelakon yang sentiasa menjaga solat meskipun sibuk sewaktu penggambaran. Pernah menjalani penggambaran bersama sebelum ini, Ramona kagum dengan kesungguhan Mira meskipun perlu buang mekap berulang kali untuk menunaikan solat.

“Berdasarkan penggambaran terakhir kami, saya dapat rasa aura tenang daripada dia. Saya suka bila bersama Mira kerana dia teramat tenang. Dia sangat lembut dan sopan, sama sekali bertentangan dengan diri saya. Ramona = Ribut.

“Dia merupakan seorang aktres yang tak tinggal solat masa penggambaran, saya sangat kagum dengan kesungguhannya. Walaupun agak remeh sebab kena tanggalkan mekap lepas itu pakai balik berulang kali,” tulisnya.

Dalam pada itu, Ramona turut meluahkan rasa segan apabila Mira berada di sisinya kerana dia merupakan seorang yang ‘havoc’ manakala Mira berperwatakan sangat tenang dan sopan, serta tahu mengapa Mira diminati ramai.

“Dia sabar je dengan Ramona yang gelak 24 jam dekat set, buatkan saya rasa segan kerana dia sangat sopan tetapi aura tenang dia begitu kuat. Sekarang saya faham kenapa Mira disayangi ramai orang,” katanya.


Janna Nick Menangis Mohon Maaf, Menyesal Gaduh Dengan Netizen

Sejak kebelakangan ini ada sahaja kontroversi terpalit pelakon dan pengacara Janna Nick apabila mengeluarkan kenyataan yang mengundam kecaman ramai.

Kesal akan tindakannya itu, semalam Janna dilihat ada memuat naik video memohon maaf secara terbuka kepada netizen yang terguris hati dengan perbuatannya sebelum ini.

Menerusi video tersebut, Janna dilihat tidak dapat menahan air mata ketika meluahkan segala perasaan yang terbuku di hatinya serta menyedari kekhilafan dirinya.

“Saya memohon maaf daripada semua seandainya saya ada mengguris perasaan sesiapa. Saya sedar akan kekhilafan saya dan saya sedar siapa lah saya tanpa sokongan anda,” tulisnya.

Janna turut menggelarkan dirinya bodoh kerana bergaduh dengan netizen sedangkan selama ini netizen dan peminat yang menyokong kerjaya serta drama lakonannya.

“Bila you guys support drama tu, trending kan drama tu, aku ni gaduh dengan orang, gaduh dengan peminat yang support drama aku.

Janna satu dan netizen kosong itu memang teruk. Saya minta maaf. Kenyataan pasal saya cakap orang biasa dengan artis, saya betul-betul tak ada niat nak bezakan artis dengan orang biasa.

“Dekat sini saya beritahu, artis itu juga orang biasa. Saya orang biasa dan saya buat salah. Saya harap sangat semua maafkan saya,” katanya.

Terdahulu, hangat diperkatakan apabila Janna bertikam lidah dengan netizen di laman Twitter. Malah, Janna turut dikecam apabila menggelar seorang netizen sebagai ‘loser’


Suami Nora Danish Akui Pernah Tolak Gelaran Datuk

Umum mengetahui suami kepada pelakon Nora Danish iaitu Nedim Sujak Nazri Aziz merupakan anak kepada Ahli Parlimen Padang Rengas, Datuk Seri Nazri Abdul Aziz.

Menerusi satu perkongsian di Twitter, Nedim mendedahkan dia pernah ditawarkan gelaran Datuk beberapa kali namun menolaknya kerana merasakan tidak layak untuk menerima pangkat tersebut.

Dalam entri tersebut, Nedim turut menjadikan Menteri Sains, Teknologi dan Inovasi iaitu YB Khairy Jamaluddin Abu Bakar sebagai contoh yang menolak gelaran Datuk yang diberikan sebelum ini.

Kata Nedim lagi, dia menolak gelaran tersebut kerana menyedari tidak memberi sumbangan yang besar kepada negara.

Perkongsian Nedim itu mendapat pelbagai reaksi daripada netizen yang bersetuju dengan kenyataan anak kepada ahli politik itu serta memuji pendiriannya.


Elvina Disumpah Seranah, Digelar Pelacur Kerana Ruhila

Berjaya membawa watak antagonis sebagai Ruhila menerusi drama Takdir Yang Tertulis, pelakon Datin Elvina Mohamad menerima tempias bukan sahaja disumpah seranah, malah turut digelar pelacur oleh netizen.

Elvina berkata ramai yang terbawa-bawa sehingga melepaskan geram dengan meninggalkan komen negatif di media sosial miliknya.

“Ya, rata-rata penonton drama itu sangat beremosi dengan watak Ruhila kerana menjadi duri dalam daging. Malah, ramai cakap kejahatan Ruhila tersembunyi di sebalik wajahnya yang lembut itu.

“Ada yang terbawa-bawa emosi marah mereka sehingga meninggalkan komen yang tidak sepatutnya seperti mengggelarkan saya sebagai pelacur dan itu sedikit melampau bagi saya,” katanya.

Menyifatkan komen netizen itu agak keterlaluan, Elvina berkata penonton perlu bijak mengawal emosi mereka serta tahu membezakan lakonan dengan realiti.

“Rasanya komen-komen negatif seperti itu tidak sepatutnya berlaku kerana semuanya hanyalah drama. Mereka sepatutnya bijak membezakan antara lakonan dan realiti,” ujarnya.

Enggan mengambil tindakan terhadap segelintir netizen yang menulis komen melampau, Elvina menyifatkan komen-komen tersebut membuktikan dia berjaya membawa karakter tersebut sehingga memberi impak emosi kepada penonotn.


“Saya Bukan Pelakon Pilihan Pertama Takdir Yang Tertulis”

Berjaya melakonkan watak Juweta dan Ruhuila dalam drama Takdir Yang Tertulis sehingga memberi impak besar kepada penonton, bagaimanapun watak tersebut pada asalnya bukanlah milik Nad Zainal dan Elvina Mohamad

Tidak ralat apabila menjadi pilihan terakhir bagi melakonkan watak Juweta, Nad Zainal yakin bahawa itu adalah rezeki yang sudah tertulis buat dirinya.

“Saya dan Elvina bukanlah pilihan pertama, kami adalah pilihan terakhir. Nak dijadikan cerita, saya ini kira pengganti Janna Nick dan Diana Danielle. Saya pun fikir banyak kali, sebab cerita ini sama dengan Hati Yang Tersakiti. Saya tak nak ada pengulangan.

“Saya gementar juga menjadi pilihan terakhir, sebab mesti pengarah sudah ada bayangan macam mana watak ini nak dibawa, jadi saya harap mereka yakin saja dengan saya,” katanya.

Dalam pada itu, Nad turut berkongsikan bahawa sudah banyak kali sebenarnya namanya ditolak untuk membintangi drama atau filem.

“Bercakap mengenai drama Nur 2, watak Juita saya menjadi pilihan pertama untuk watak itu. Tapi ada alasan tertentu kenapa watak itu tak diberikan kepada saya. Saya pun okay saja.

“Ketika itu pun ada jumpa seorang hamba Allah nak menjadikan saya watak Juita dalam Nur 2 iaitu watak pelacur. Saya pun ‘feeling’, tapi akhirnya tak jadi.

“Tapi itulah orang kata percaturan Allah SWT. Dia tak jadikan Juita itu, tapi jadilah Juweta ini dalam TYT. Jadi kalau sudah beri laluan rezeki itu, kita buat sehabis baik,” katanya.


“Tidak Ada Yang Pelik Pam Susu Sambil Jalan, Apa Nak Malunya?”

Baru-baru ini, perkongsian Emma Maembong menerima kecaman netizen apabila memuat naik foto memaparkan dia sedang berjalan sambil mengepam susu badan.

Tampil mempertahankan adiknya, Beby Maembong berkata tindakan Emma itu tidak salah kerana tidak menampakkan perkara memalukan. Katanya lagi, sebagai ibu Emma hanya melakukan apa yang terbaik untuk anaknya.

“Sebagai ibu menyusu, kita melakukan yang terbaik untuk bayi kita. Tapi kat komen Emma Maembong ramai yang otak udang cakap tak malu, tengah pam pun nak tunjuk.

“Eh, yang komen tu mesti tak ada anak atau ustaz palsu yang baru nak up. Vodoooo (bodoh) berguni-guni tau.

“Bagi saya tidak ada yang pelik dengan gambar ni. Tak ada apa-apa atau tunjuk apa-apapun. Sama je macam normal Outfit of the Day (OOTD). Jadi apa nak malunya,” katanya.

Kata Beby lagi, dia yang juga ibu kepada tiga cahaya mata juga akan mengepam susu tidak kira dimana sahaja berada termasuklah di depan staff dan di pusat membeli belah.

“Saya kat pusat membeli-belah sambil shopping pun masih boleh pam. Tengah kerja depan staff pun boleh pam. Bukannya tunjuk tet** atau pegang pam tu. Kita pam demi anak,” katanya.

Selepas menerima pelbagai kecaman daripada netizen, Emma mengambil tindakan menutup ruangan komen gambar berkenaan.


Ibu Mertua Mira Filzah Terima Gelaran Datuk

Bersempena Sambutan Hari Wilayah Persekutuan 2021 hari ini, ibu mertua kepada pelakon Mira Filzah iaitu Datin Mastura Yazid menerima Darjah Kebesaran Panglima Mahkota Wilayah (P.M.W) yang membawa gelaran Datuk.

Datuk Mastura merupakan Timbalan Menteri Di Jabatan Perdana Menteri (Tugas-Tugas Khas) yang juga Ahli Parlimen Kuala Kangsar itu menerima Darjah Kebesaran daripada YDPA Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah.

BACA: Timbalan Menteri Datin Mastura Sahkan Bakal Jadi Ibu Mertua Mira Filzah

Berita gembira itu dimaklumkan oleh anak sulung Datuk Mastura yang juga suami kepada kepada Mira Filzah iaitu Wan Emir Astar di akaun Instagram sebentar tadi.

Menerusi perkongsian itu, Wan Emir mengucapkan tahniah kepada ibunya. Wan Emir turut mendoakan agar perjuangan dan usaha ibunya sebagai pemimpin dirahmati Allah.


Ustazah Asma’ Harun Tegur MV Parah Parah Ayda Jebat

Sejak kebelakangan ini ada sahaja kontroversi terpalit pelakon dan penyanyi Ayda Jebat. Jika sebelum ini, video mesranya bersama suami dikritik netizen, kali ini satu lagi isu timbul.

Sudah sebulan muzik video lagu terbarunya yang berjudul Parah Parah disiarkan di laman YouTube, bagaimanapun, muzik video berkenaan kembali menjadi bualan hangat.

BACA: Kongsi Video Mesra, Ayda Jebat Dedah Suami Suka Cium Ketiak

Menerusi satu perkongsian di Facebook pendakwah terkenal, Ustazah Asma’ Harun memuat naik kenyataan menegur muzik video berkenaan yang disifatkan agak keterlaluan. Kata Ustazah Asma, di saat dunia berdepan pandemik Covid-19, boleh pula menghasilkan muzik video menggairahkan seperti itu.

“Ini satu Musibah Ummah yang PARAH, tatkala kita masih dalam belenggu cengkaman pandemik yang semakin PARAH, kalian menghasilkan sebuah video klip muzik yang menampilkan penyanyi dan penari iringan yang separuh bogel.

“Dengan rentak dan lenggok tarian yang menggairahkan seperti tarian lucah, maaf ia sungguh memalukan

“Sungguh dukacita ini bertambah, dalam situasi musibah pandemik dan pelbagai tanda akhir zaman dan kiamat semakin hampir, janganlah kalian menjadi sebahagian daripada penyubur Fitnah Akhir Zaman,” katanya.

Dalam pada itu, Asma turut meluahkan rasa terkilan dengan sikap penyyanyi tersebut seakan bangga melakukan maksiat secara terbuka serta menjatuhkan maruah wanita Islam.

“Kalian bangga menjadi Top 10 youtube, bangga dengan maksiat yang dilakukan secara terbuka, bangga menjatuhkan maruah Wanita Islam, bangga menambahkan koleksi si pemuas nafsu?

“Saya tahu kamu adalah seorang muslimah, saya tak pasti samada penari iringan islam atau tidak. Saya juga tak pasti, penerbit, pengarah, penyunting, penulis lirik, kareografi tarian dan semua pihak yang terlibat muslim atau tidak, namun kalian semua terlibat,” katanya.

Diakhir perkongsian itu, Ustazah Asma turut memohon maaf seandainya tegurannya itu mengguris hati mana-mana pihak kerana tujuannya adalah untuk menegur mana yang tidak elok untuk dipertontonkan.


Sudah Berbaik, Fathia Latiff Ajak Zarina Anjoulie Belajar Agama

Selepas hampir dua tahun dikatakan putus kawan selepas saling berbalas kenyataan di media sosial, akhirnya pelakon kontroversi, Zarina Anjoulie dan Fathia Latiff sudah pun berbaik.

Perkara itu didedahkan oleh pendandan rambut terkenal, Ridzokumura menerusi Instagram memaparkan Fathia dan Zarina dilihat sedang duduk berbual.

Menerusi perkongsian itu, Ridzokumura meluahkan rasa syukur apabila kedua mereka sudah pun berbaik dan menjalain persahabatan semula.

Dalam pada itu, Ridzokumura turut mengatakan Fathia mengajak Zarina untuk sama-sama belajar serta mendalami agama.

Perkara itu mendapat pelbagai reaksi daripada netizen yang meluahkan rasa syukur dengan perkhabaran gembira itu serta mendoakan ukhwah serta ikatan persahabatan mereka kekal sampai bila-bila.


Nora, Yusry Abdul Halim & Habsah Hasan Terima Gelaran Datuk

Sempena sambutan Hari Wilayah Persekutuan hari ini, penyanyi Nora Ariffin, Yusry Abdul Halim (KRU) dan penulis lirik Habsah Hasan menerima Darjah Kebesaran, Pingat dan Bintang Wilayah Persekutuan.

Mereka menerima kurniaan pingat Panglima Mahkota Wilayah (PMW) oleh Yang di-Pertuan Agong, Al-Sultan Abdullah Riáyatuddin Al-Mustafa Billah Shah yang membawa gelaran Datuk.

Memetik laporan Harian Metro, Nora meluahkan rasa syukur diatas penganugerahan tersebut, namun reaksi sukanya bercampur duka kerana tidak dapat berkongsi kegembiraan itu bersama Allahyarham suaminya, Johan Nawawi.

Manakala, Habsah atau lebih mesra dengan panggilan Kak Chah merakamkan kesyukuran penganugerahan ini. Kata beliau, penganugerahan tersebut menjadi pembakar semangat untuknya terus berkarya.

Menteri Wilayah Persekutuan, Tan Sri Annuar Musa berkata, pengurniaan itu adalah sebagai menghargai sumbangan besar penggiat seni dan budaya terhadap lapangan mereka.

Nora Ariffin, Yusry Abdul Halim (KRU) dan penulis lirik Habsah Hasan antara 335 penerima Darjah Kebesaran, Pingat dan Bintang Wilayah Persekutuan.


Shuk Sahar Rindu Anak-Anak, Harap Netizen Doa Rumah Tangga Kekal

Kontroversi terpalit dirinya kini sudah reda, pelawak, pengacara dan penyampai radio, Shuk Sahar meminta pengikutnya dan juga netizen untuk sama mendoakan agar rumah tangganya kekal bahagia.

Menerusi satu perkongsian di Instagram semalam, Shuk dilihat ada memuat naik video bertemu lagi dengan dua anak perempuannya dan akui sangat merindui keluarga serta anak-anaknya.

BACA: “Hidup Perlu Diteruskan, Ada Dua Anak Nak Kena Tanggung” – Isteri Shuk

“Hari ini dapat jumpa anak-anak sekali lagi. Nanti, lepas PKP kita pergi jalan-jalan tau. Sekarang ini, tak dapat nak jalan-jalan sebab PKP.

“Sebenarnya rindu sangat pada keluarga dan anak-anak saya ini. Bila dapat jumpa macam ini pun dah okay sebenarnya, harap kalian dapat doakan kebahagiaan kami dan semoga semuanya kekal hingga ke syurga,” katanya.

Perkongsian Shuk itu mendapat pelbagai reaksi daripada netizen yang bersimpati dengan pelawak itu serta memintanya untuk bersabar serta banyakkan berdoa kepada Allah agar dipermudahkan segala urusan.

Terdahulu, Shuk ada berkongsi video di Instagram bertemu anak-anaknya dan  mengaku kesilapan diri. Katanya, apa yang berlaku dalam hidup dan keluarganya ketika ini adalah berpunca daripada kesilapan sendiri.


Rita Rudaini Dedah Bekas Suami Pernah Tidur Seminggu Dengan Anak-Anak Dirumahnya

Minggu lalu hangat diperkatakan apabila pemain bola sepak, Aidil Zafuan menjelaskan dakwaan netizen mengatakan dia tidak membayar nafkah kepada dua anaknya bersama Rita Rudaini iaitu Airit Rayyan Rizqin dan Airit Qaqa Arjuna.

Tampil membuka mulut mengenai isu itu di Melodi, Rita berkata dia tidak pernah bercakap bahawa bekas suaminya itu tidak membayar nafkah meskipun jumlah yang dibayar sehingga tahun 2021 masih sama.

Mengulas mengenai komen segelintir netizen mengatakan Rita tidak bersyukur meskipun bekas suaminya membayar nafkah anak sebanyak RM3,000, pelakon itu berkata jika dia tidak bersyukur pasti sudah bermacam-macam diminta daripada bekas suaminya itu.

“Kalau kami tak bersyukur, kami dah minta macam-macam dekat dia. Minta duit sekolah, duit hari jadi anak, minta duit beli laptop, RM1,500 lepas ke laptop.

“Kami masih ada kaki dan tangan, badan masih sihat, kami masih boleh bela anak kami. Alhamdulillah, tuhan bagi rezeki dekat kami, sebab tu kami tak pernah kacau.

“Cuma kami pesan dekat anak kami, setiap kali solat doa untuk bapa mereka, sedekah Al-Fatihah, doa supaya lembutkan hati,” katanya.

Dalam pada itu, Rita berkata dia tidak pernah menghalang Aidil untuk berjumpa dengan anak-anak mereka. Malah, mendedahkan Aidil pernah seminggu tidur bersama anak-anak dirumahnya sebelum berkahwin dengan Zarema Zainal.

“Aidil ni sebenarnya nak cerita dia seorang lelaki yang penyayang, sayang anak-anak dia. Sebelah sana ada DM fans kami (saya) mengungkit-ungkit kami tak bagi jumpa anak.

“Nak cerita kalau kami tak bagi jumpa macam mana Aidil boleh mai (datang) umah kami, tidur dengan anak seminggu. Ini nak pecah rahsialah ni,” katanya.

Ujar Rita lagi, perkara itu bekas suaminya tidak ceritakan kepada sesiapa dan itu antara Aidil dan dirinya. Katanya lagi, banyak benda yang diceritakan oleh Aidil sehingga terpaksa jumpa anak secara sembunyi.

“Bagi kami kalau Aidil seorang yang jahat, dia tak datang rumah kami tidur dengan anak-anak. Seminggu ya, ketika itu sebelum dia kahwin. Kalau dia datang KL untuk training, dia akan datang tidur kat rumah, makan dengan anak.

“Pernah dia balik dari overseas, dia sewa satu service apartment dan dia call saya suruh bawa jumpa anak. Walaupun dalam fikiran kalau sampai kena tangkap basah, mampus aku.

“Kami fikir Aidil, bukan niat nak menggatal pun dengan dia. Siapa pun tak tau. Kami bagi jumpa ke atau tak bagi jumpa,” katanya.

Kata Rita lagi, orang sekeliling yang cuba memecahbelahkan hubungan antara anak dan bapa serta meminta pihak berkenaan tidak lagi mengganggu hidupnya dengan memburuk-burukkan dirinya.


Elisya Sandha Selamat Bertunang Dengan Anak Sheila Rusly?

Sebentar tadi, pelakon dan penerbit terkenal, Sheila Rusly mengejutkan ramai apabila memuat naik sekeping foto memaparkan sedang memeluk seorang wanita mengenakan busana putih.

Diruangan komen, rata-rata netizen meneka wanita itu merupakan pelakon Elisya Sandha yang juga kekasih hati anak Sheila Rusly iaitu Uzair Haqimy.

BACA: Bakal Jadi Mak Mentua, Elisya Sandha Belajar Masak Dengan Sheila Rusly

Bagaimanapun, tiada sebarang perkongsian di muat naik oleh Elisya di Instagram. Namun, di bahagian ‘tagged’ Instagram miliknya, seorang jurumekap ada berkongsi gambar pelakon itu tampil cantik selepas disolek olehnya. Malah, busana yang digayakan oleh Elisya sama seperti wanita yang dipeluk oleh Shiela.

Apa pun kita nantikan sahaja pengumuman rasmi daripada Sheila dan Elisya nanti. Jika benar perkhabaran tersebut, tahniah kami ucapkan buat Shiela serta Elisya serta pasangannya.


Netizen Puji Rosyam Nor Sama-Sama Mengaji Dengan Staf

Sebut sahaja nama Datuk Rosyam Nor, semua mengenali pelakon yang juga hero Malaya ini. Lakonannya yang sentiasa memberi impak kepada orang ramai semamangnya sering menjadi sebutan setiap peringkat usia..

Baru-baru ini, perkongsian video di saluran Youtube Suhan Movie menjadi perhatian ramai memaparkan Rosyam sedang berkumpul dengan pekerjanya untuk sama-sama mengajar mengaji al -Quran.

BACA: Walaupun 10 Minit Perjalanan, Rosyam Nor Tak Balik Kampung Beraya

Difahamkan, kebiasannya mereka diajar oleh ustaz namun kali ini pelakon dan penerbit berusia 53 tahun itu sendiri yang mengajar kakitangannya.

Meskipun cara Rosyam mengajar agak garang namun setiap yang disampaikan mampu membantu setiap pekerjanya agar lebih peka tentang pembacaan yang betul.

Diruangan komen, rata-rata netizen memuji sikap tanggungjawab Rosyam yang menjaga kebajikan pekerjanya serta mangatakan kakitangannya sangat beruntung mempunyai majikan sepertinya.

Tidak kurang juga ada yang mengatakan diharap perkongsian oleh Rosyam itu dapat dijadikan contoh untuk majikan lain melakukan perkara yang sama.


“Hidup Perlu Diteruskan, Ada Dua Anak Nak Kena Tanggung” – Isteri Shuk

Minggu lalu hangat diperkatakan mengenai kontroversi terpalit pelawak dan penyampai radio, Shuk Sahar apabila isterinya, Rossalennah Natassiah Asshaferah mendedahkan kecurangannya di media sosial.

Bagaimanapun, Shuk akhirnya tampil mengakui kesilapannya dan sanggup melakukan apa sahaja demi mendapatkan keluarganya semula.

BACA: Shuk Sahar Akui Kesilapan, Sanggup Buat Apa Saja Demi Dapatkan Keluarga

Meskipun berdepan dengan dugaan rumah tangga, Rossalennah mengakui kehidupan perlu diteruskan lebih-lebih lagi dia mempunyai dua orang anak yang perlu ditanggung.

“No matter what happen, life must be go on sebab ada dua anak lagi sera nak kena tanggung. I am a strong women because a strong women raised me,” katanya.

Menerusi satu lagi perkongsian, Rossalennah memohon maaf diatas tindakannya membuat ulasan produk berikutan ada segelintir netizen memerli dengan apa yang dilakukannya.

Tidak melatah dengan segala kata-kata negatif netizen, Rossalennah berkata dia hanya mencari rezeki untuk kedua anaknya dan bukan meminta-minta daripada sesiapa.

“Ya memang hidup ni teruk tapi aku pun tak menolak rezeki. Sekurang-kurangnya aku cari duit halal. Bukan meminta minta duit keluarga orang,” luahnya.

Shuk dan Sera mendirikan rumah tangga pada 2015 di  Kampung Ulu Sapi, Beluran Sandakan, Sabah. Pasangan ini dikurniakan dua cahaya mata perempuan berusia empat dan setahun.


Isteri Rahmat Rabbani Meninggal Dunia Akibat Covid-19

Anggota kumpulan nasyid Rabbani iaitu Rahmat atau nama sebenarnya Ahmad Shafie berkongsi berita sedih mengenai isterinya, Norazlina A Rahman yang meninggal dunia akibat Covid-19.

Menurut Rahmat, isterinya Norazlina, 49 yang meninggal dunia pagi tadi sebelum ini dikejarkan ke hospital selepas sesak nafas pada Rabu lalu.

“Isteri saya meninggal dunia pada jam 5.25 pagi tadi di Hospital Selayang. Punca kematian adalah akibat Covid-19. Pada masa sama, isteri saya juga menghidap masalah buah pinggang dan darah tinggi,” katanya.

Rahmat berkata dia juga sebelum ini disahkan positif Covid-19 dan perlu menjalani kuarantin di rumah.

“Saya disahkan positif selepas menjalani ujian calitan (swab) pada 11 Januari. Tapi, kuarantin di rumah bersama isteri dan empat anak kami.

“Setakat ini, anak-anak saya masih lagi negatif dan mereka juga tidak menunjukkan sebarang gejala,” katanya.

Pada Mac lalu, Allahyarham Norazlina dilaporkan mengalami kelumpuhan separuh anggota badan selepas jatuh di bilik air.

Allahyarham meninggalkan suami dan empat cahaya mata, Nur Aliah Natasha, 22, Mohd Arif Iskandar, 21, Mohd Arif Haikal, 19 dan Mohd Risqy, 12.


“Tanda Sayang Keluarga Bukan Bagi Duit Tiap Bulan, Tapi Selamatkan Dari Api Neraka”

Sebelum ini tular video mengenai pengacara dan pelawak Nabil Ahmad yang sebak dan menangis selepas mengikuti jemaah tabligh mendapat reaksi positif daripada netizen.

Malah, penampilan terbaru isterinya iaitu Zira Ayub pula meraih perhatian apabila dia dilihat mengenakan hijab dalam beberapa perkongian gambar di Instagram.

Sementara itu, seorang bekas pelakon Azuan Mazlan turut meluahkan rasa kagum kepada pasangan tersebut yang dilihat semakin mendekatkan diri dengan agama. Azuan memuji sikap Nabil yang bertanggungjawab untuk mendidik isteri serta keluarga mendalami ilmu agama.

Azuan turut berkongsikan gambar yang diambil ketika pasangan itu menyertai jemaah masturat. Kata Azuan lagi, tanda suami sayangkan keluarga bukan hanya memberi nafkah tetapi membimbing untuk ke syurga.

“MasyaAllah Allahuakbar Tabarakallah. Tahniah Nabil. Sejuk mata memandang. Bukan senang ya untuk bawa keluarga amalkan sunnah Nabi Muhammad SAW.

“Seronok sangat bila Allah SWT pilih mereka ini, untuk buat kerja Agama Allah SWT. Semoga pengorbanan mereka dalam usaha dakwah ini, hidayah tersebar seluruh Alam. Allahumma Ameenn,” tulisnya.

Nabil dan Zira mendirikan rumah tangga pada September 2011 dan dikurniakan tiga cahaya mata perempuan, Nayla Mikayla, Leyla Medyna dan Mishall Imani.


Badan Makin Sado, Ismail Izzani Buat Ramai Gadis Tak Keruan

Jika anda mengikuti Instagram penyanyi Ismail Izzani, pasti ramai perasan dengan perubahan bentuk badannya yang kini dilihat semakin sado.

Akui gembira apabila berjaya mengamalkan gaya hidup sihat serta melakukan senamam untuk tubuh badannya, Ismail berkata dia kini lebih yakin dengan dirinya.

“Secara jujurnya pertambahan berat badan benar-benar memberikan saya lebih keyakinan dan juga mengamalkan gaya hidup sihat.

“Pergi ke gim atau melakukan senaman bukan bermaksud anda mahu menjadi ‘sado’. Namun segalanya terpulang kepada diri anda.

“Pilih matlamat anda dan jadikannya kenyataan. Tidak mengapa kalau ia mengambil masa. Setiap kemajuan memerlukan masa,” katanya.

Perubahan tersebut ternyata membuatkan ramai gadis tidak keruan, malah ramai meninggalkan komen memuji Ismail yang kelihatan semakin kacak menerusi satu perkongsian foto.

Terdahulu, Ismail berkata dia sedang mengawal pemakanan dan rajin bersenam supaya tidak kelihatan terlalu kurus. Ujarnya, perubahan yang dilakukan bukan kerana dipaksa sebaliknya atas kesedaran sendiri.


Alyah Tak Sangka Bisnes Karipap Laku Keras

Tidak dinafikan, ramai selebriti memanfaatkan tempoh Perintah Kawalan Pergerakan (PKP) ini dengan berniaga, termasuklah, penyanyi Datin Alyah yang turut menjual karipap.

Pada awalnya hanya sekadar membuat untuk makan petang, Alyah berkata dia tidak menyangka perniagaan karipap mentah yang dijualnya mendapat sambutan baik.

“Pada awalnya saya rasa nak makan karipap untuk menu petang. Jadi sajalah suka-suka live di IG pada waktu sama dan saya kata kalau ada yang mahu bolehlah tempah.

“Tak sangka pula daripada sekadar bergurau, ramai pula yang berminat untuk buat beli. Ingatkan sedikit saja tapi pembantu saya kata lebih 300 biji tempahan telah diterima.

“Memang terkejut, tapi saya kira ini salah satu punca rezeki utnuk tambah pendapatan dalma fasa pendemik ini. Saya terima tembahan selama beberapa hari dan Alhamdulillah, sambutan diterima cukup positif,” katanya.

Dalam pada itu, Alyah berkata suaminya, Datuk Ramli MS menyokong serta menyambut baik usaha yang dilakukannya malah turut memintanya untuk membuat bisnes tersebut secara serius.

“Suami menyokong memandangkan dia dan keluarganya di Singapura juga cukup mahir dalam bab masakan. Ramli minta saya buat bisnes ini secara serius.

“Malah, dia ada rasa dan menilai serta bagi input apa yang perlu ditambah baik. Tapi bila jalankan bisnes ini tidaklah saya nak hadkan kerjaya,” katanya.


Cinta Berputik Di GV7, Bad Indigo & Ashira Nikah Mac Ini

Siapa sangka pertemuan di program Gegar Vaganza musim ketujuh (GV7) pada Oktober lalu membawa Bad Indigo dan Ashira ke jenjang pelamin.

Hampir 10 tahun menduda, Bad mengakui jatuh cinta pada Ashira saat kali pertama bertentang mata. Bad berkata dia terpikat dengan sikap kelakar dan penyayang Ashira. Malah, dia turut senang dengan sikap Ashira yang sentiasa mengambil berat tentang orang lain.

“Kali pertama berjumpa Ashira, hati saya terus jatuh cinta pandang pertama kepadanya. Kami mula berkenalan ketika sama-sama menyertai Gegar Vaganza tahun lalu dan daripada situ kami jadi rapat dan saling bertukar nombor telefon.

“Sikap kelakar dan penyayang Ashira merupakan antara sebab saya jadi lagi terpaut padanya. Bukan sahaja dengan saya, dengan orang lain pun saya nampak dia seorang yang sangat mengambil berat,” katanya.

Bersedia untuk memperisterikan Ashira selewatnya pada Mac ini, Bad yang mempunyai sepasang cahaya mata berkata anak-anaknya menerima baik kehadiran Ashira.

“Kami dah hantar borang permohonan nikah secara online dan sekarang tunggu jawapan daripada JAIS. Sekiranya terdapat kekosongan slot pada bulan Mac nanti.

“Alhamdulillah, kedua-dua anak saya mempunyai hubungan yang baik dan rapat dengan Ashira begitu juga saya dengan anaknya,”

Bad yang juga pernah mendirikan rumahtangga pada 2007 namun bercerai tiga tahun kemudian. Hasil perkahwinan mereka dikurniakan sepasang cahaya mata berusia 12 dan 11 tahun.

Ashira pula merupakan ibu tunggal yang mempunyai seorang anak lelaki berusia 15 tahun hasil perkahwinan terdahulu.


Bestnya! Ini Sebab Anda Tak Perlu Risau Kalau Nak Beli Gajet & Komputer Riba

Sejak dua menjak ni, gajet dan komputer riba dah mula jadi keperluan utama. Bukan untuk pelajar IPT je, budak sekolah rendah dan menengah sekarang pun dah mula menggunakan gajet dan komputer riba selepas sesi Pengajaran dan Pembelajaran Di Rumah (PdPR) bermula.

Yelah sejak wabak pandemik COVID-19 mula merebak, kita pun dah tak boleh duduk di takuk yang lama dah. Dengan sekelip mata boleh berubah kan? Nak pergi sekolah pun tak boleh macam dulu.

Seperti semua sedia maklum tempoh PKP sekarang ini telah dilanjutkan sehingga 4 Februari 2021. Mak ayah yang ada anak masih sekolahlah yang paling busy, memandangkan pembelajaran secara online telah bermula. Mak ayah nak kena setup kan kamera, lighting lah tu belum lagi nak cari data laju tu. Macam-macam pe’el kan?

Dalam masa yang sama kerajaan pun ada mengumumkan pakej khas bantuan rangsangan ekonomi ketika Perintah Kawalan Pergerakan (PKP) 2.0.

Pakej tersebut dinamakan Pakej Bantuan Perlindungan Ekonomi dan Rakyat Malaysia (PERMAI). Ia adalah kesinambungan daripada empat pakej rangsangan ekonomi bernilai RM305 bilion. Fuh banyak tu.

Jadi, peruntukan sebanyak RM15 bilion diberi demi memastikan perniagaan dapat dijalankan dan kesejahteraan rakyat terjamin ketika PKP2.0 berkuat kuasa.

PERMAI dikatakan menambah baik kemudahan sedia ada yang akan berteraskan kepada tiga matlamat iaitu memerangi wabak Coronavirus (COVID-19), memelihara kebajikan rakyat dan menyokong kelangsungan perniagaan.

Sebanyak 22 inisiatif akan dilaksanakan di bawah PERMAI yang berteraskan kepada tiga matlamat tersebut.

Memerangi wabak COVID-19, kerajaan telah menyediakan dana tambahan sebanyak RM1 bilion, merangkumi hampir RM800 juta kepada Kementerian Kesihatan (KKM), dan selebihnya kepada Majlis Keselamatan Negara (MKN) dan juga agensi agensi lain yang terlibat.

Pakej bantuan PERMAI ialah meneruskan usaha bagi memastikan kelangsungan hidup rakyat berikutan pelaksanaan PKP, terutamanya golongan mudah terjejas dan pekerja yang bergantung kepada upah harian.

Menyokong Kelangsungan Perniagaan yang mana kerajaan memahami sepanjang tempoh PKP, semua jenis perniagaan menghadapi pelbagai cabaran termasuk kesukaran dalam menguruskan aliran tunai, perbelanjaan utiliti dan sewa premis.

Dan berdasarkan Matlamat Kedua, tempoh pelepasan cukai khas ke atas pembelian peralatan teknologi dilanjutkan sehingga hujung tahun ini dan ianya termasuklah pembelian telefon bimbit, komputer dan tablet. Wah bestlah macam ni. Dah tak payah pening kepala lagi dah.

Pelepasan cukai ni juga sehingga RM2,500 ke atas untuk pembelian telefon bimbit, komputer dan tablet sehingga 31 Disember 2021!

Jadi kepada mak ayah yang nak cari komputer riba atau gajet tu dapatlah ringankan beban mereka.

Bukan itu jer, kerajaan turut melanjutkan tempoh capaian internet percuma sebanyak 1 Gigabit (1GB) untuk semua orang melayari laman web termasuklah untuk tujuan pendidikan.

Kemudahan yang bernilai RM500 juta itu bermula pada 1 Januari sehingga hujung April depan.

Selain itu, pakej langganan khas untuk pelajar yang menduduki peperiksaan Sijil Pelajaran Malaysia (SPM) dan Sijil Tinggi Persekolahan Malaysia (STPM) pun akan akan diperluaskan kepada pelajar institusi pengajian tinggi. Pakej ini juga akan disediakan sehingga hujung April.

Kerajaan juga berharap kedua-dua usaha industri telekomunikasi berkenaan akan dapat meringankan beban anda semua.

Kerajaan turut mengambil inisiatif bagi membantu proses pembelajaran yang lebih efisyen terutama buat pelajar di Universiti IPTA/IPTS yang terjejas akibat wabak COVID-19.

Jadi, bagi mengelakkan pelajar yang masih belajar tidak tercicir, mereka perlu praktikkan proses pembelajaran secara online. Hujung jari jer gais. Internet dah tentu kena padu kan, kang tak pepasal je hadap komputer riba tu sorang-sorang.

Walaupun sekarang ini kita hidup dalam teknologi yang serba canggih, tapi ada juga yang masih tak berkemampuan untuk beli gajet atau pun komputer riba. Dan disebabkan ini Menteri Kementerian Pengajian Tinggi YB Dato’ Noraini Ahmad telah mengumumkan Bantuan Komputer Riba & Internet Percuma untuk pelajar (golongan B40) yang berkelayakan.

Mereka ni tak payah mohon pun sebabnya pihak universiti sendiri yang akan hubungi pelajar tersebut untuk memaklumkan sama ada mereka layak atau tak. Awesome kan.

Bukan itu jer, untuk pelajar yang masih tak cukup juga kuota capaian internet boleh cuba pohon pakej data internet khas untuk student. Cara nak claim pun cukup mudah just walk-in ke mana-mana cawangan telco seperti Celcom, Maxis dan Digi yang berdekatan dengan mengemukakan kad pengenalan serta kad pelajar.

Diharapkan dengan bantuan PERMAI yang diperkenalkan ini dapat membantu dan mengurangkan beban anda!


Kongsi Video Mesra, Ayda Jebat Dedah Suami Suka Cium Ketiak

Hampir sebulan bergelar suami isterinya, pasangan selebriti popular iaitu pelakon Ayda Jebat dan Nabil Mahir dilihat tidak lokek berkongsikan momen bahagia mereka di media sosial untuk tatapan umum.

Baru-baru ini, sekali lagi kisah mengenai pasangan itu menjadi perhatian ramai apabila Ayda dilihat ada memuat naik video mesranya bersama suami di Insta Story memaparkan Nabil tidak berhenti mencium isterinya.

Malah, Ayda turut mendedahkan suaminya bukan sahaja suka bermanja tetapi turut suka menghidu ketiaknya. Ayda turut menulis kapsyen dimana dia sangkakan isteri sahaja yang suka bau ketiak suami tetapi dalam kisahnya lain pula yang berlaku.

Bagaimanapun, perkongsian Ayda itu menimbulkan rasa kurang senang netizen yang menyifatkan video yang dikongsikan agak keterlaluan lebih-lebih lagi buat budak sekolah. Kata netizen lagi, meskipun baru berkahwin tidak perlu kongsikan video mesra mereka untuk tatapan umum.

Ayda Jebat dan Nabil Mahir telah diijabkabulkan dengan sekali lafaz pada tanggal 1 Januari 2021 yang lalu setelah lapan bulan mengikat tali pertunangan.


“90 Peratus Yang Minta Saya Buka Tudung Adalah Produksi Muslim”

Baru-baru ini hangat diperkatakan apabila pelakon, Mia Sara Nasuha mendedahkan masih ada syarikat produksi memintanya untuk membuka tudung sedangkan dia sudah pun berhijab sejak lima tahun lalu.

Baru-baru ini, ketika dijemput menerusi program di TV Al-Hijrah, Mia tampil mendedahkan bahawa  perkara tersebut sudah beberapa kali berlaku sejak dia mula berhijab lagi. Lebih mengejutkan, 90 peratus syarikat produksi Muslim memintanya untuk membuka tudung.

“Sejujurnya, selama dekat lima tahun saya bertudung, 90 peratus orang yang suruh saya buka tudung adalah Muslim.

“Masa itu saya tersinggung. Awak (produksi) Muslim dan awak tahu bukan tidak tahu. Tapi tetap suruh macam itu juga. Bagi saya ia sangat tidak menghormati,” katanya.

Mia berkata isu tersebut sudah lama dipendamnya dan dia perlu mempertahankan diri serta ramai lagi artis lain yang senasib dengannya.

“Saya rasa saya perlu pertahankan diri saya dan orang Islam yang lain. Sebab itu saya buat keputusan untuk bercakap tentang perkara ini. Saya tahu ramai lagi artis lain yang kena tetapi masih tidak bersuara tentang benda ini,” katanya.

Terdahulu, gadis berusia 16 tahun itu berkata ramai yang menyangka dia sudah tidak aktif berlakon tetapi sebenarnya dia terpaksa menolak banyak tawaran. Tegasnya, dia lebih rela tidak berlakon daripada membuka tudung.


Heliza, Hazwani Helmi Positif Covid-19

Menerusi satu perkongsian di Instagram sebentar tadi, penyanyi Heliza Helmi memaklumkan berita mengejutkan bahawa dia dan adiknya, Hazwani positif Covid-19.

Heliza berkata mereka disahkan dijangkiti wabak tersebut pada November tahun lalu dan dibenarkan pulang ke rumah pada 1 Januari 2021.

Dalam entri tersebut, Heliza turut berkongsikan perjalanan mereka adik beradik ketika dijemput menaiki ambulans ke Hospital Sungai Buloh sehingga dibenarkan keluar.

A post shared by ?H E L I Z A H E L M I ? (@nurhelizahelmi)

Heliza turut berkongsikan pengalaman sebagai bekas pesakit Covid-19 dimana dia tidak mampu bangun dan ketika sujud rasa seperti melayang.

Lebih membanggakan, Heliza memuji kegigihan adiknya, Hazwani, meskipun masih menjalani tetap mengikuti kelas secara online.

Dalam pada itu, Heliza turut berkongsikan momen yang tidak dapat dilupakan apabila dapat melihat sendiri pengorbanan petugas barisan hadapan yang tidak henti bertungkus-lumus menjalan tanggungjawab serta amanah mereka.

Diruangan komen, rata-rata rakan artis dan netizen terkejut dengan perkhabaran tersebut serta meluahkan rasa syukur kedua adik beradik itu sudah pun sembuh.


4 Bulan Bimbingan, Berjaya Lunaskan Tunggakan Puluhan Ribu Ringgit

Musim pandemik Covid-19 sekarang ni, ramai usahawan-usahawan di Malaysia dah mula menggunakan platform digital untuk memasarkan produk. Yelah, cara ni jer yang memudahkan mereka untuk berniaga.

Kalau anda dapat lihat, kerajaan pun dah keluarkan pelbagai peraturan untuk sentiasa berwaspada dengan wabak berbahaya ini. Bahaya juga kalau buka payung berniaga musim-musim Covid-19.

Tapi, bila dah ada platform digital, dapatlah bantu mereka untuk terus cari rezeki. Hilang sikit terasa beban tu.

Bercakap soal platform digital ni kami ada terbaca yang Institut Keusahawanan Negara Berhad (INSKEN) telah memperkenalkan Online Onboarding Coaching Programme  (E-Board) yang bertujuan untuk memperkukuhkan lagi kemampuan dan kapasiti usahawan mikro, kecil dan sederhana dalam penggunaan platform atas talian (online).

Menariknya, program ini dah bermula sejak Julai 2020 lagi dan tujuannya tidak lain tidak bukan untuk bantu peniaga tingkatkan jualan menggunakan platform online ini.

Bukan itu jer, INSKEN juga membantu proses transformasi usahawan dari perniagaan konvensional kepada perniagaan secara online melalui platform Facebook, Instagram, YouTube, WhatsApp dan juga Telegram.

Wah lagi senang lah lepas ni nak berniaga, lagi-lagi bila semua di hujung jari. Tekan-tekan sahaja phone duit masuk dalam akaun bank. Siapa tak nak kan?

Yang kami tertariknya dengan program E-Board ini, pada peringkat awal anda akan didedahkan kepada semua platform online dalam masa 2 hari melalui latihan General E-Marketplace. Sebab bukan semua familiar  dengan E-Marketplace ni kan? Jadi INSKEN bagi pengenalan dulu.

Lepas dah tahu pengenalan, anda boleh pilih platform mana yang bersesuaian dengan perniagaan anda untuk dibimbing selama 3 bulan pula oleh pakar secara lebih mendalam. Yelah setiap bisnes ada target pelanggan masing-masing kan? Jadi kita fokus pula kepada spesifik platform untuk dibimbing rapat.

Program E-Board yang bestnya tidak ada syarat yang ketat dan terbuka untuk semua usahawan. Apa yang penting peserta kena ada produk atau servis untuk dijual. Bukan apa, akhir program ini nanti akan ada penilaian peningkatan hasil jualan. Hah barulah syok kalau ada persaingan siapa yang dapat jual lebih banyak kan.

Dalam kata lain, kiranya ini adalah salah satu inisiatif sebagai persediaan anda dalam menghadapai Revolusi Industri 4.0.

Jangan tak tahu, ada di antara usahawan telah pun memperolehi keuntungan yang di luar jangkaan hasil daripada program E-Board oleh INSKEN ni.

Sebagai contoh, Puan Widad Fitriah yang merupakan pemilik Pusat Pembangunan Ilmu, Teratak Ilmu telah berjaya memperolehi jualan tertinggi dalam perniagaannya.

Cuba bayangkan, syarikatnya telah menerima arahan untuk keluar dari premis perniagaan dalam jangka masa 30 hari sahaja. 30 hari bukan 3 bulan. Semua ini gara-gara tidak mampu membayar kesemua kos operasi yang tertunggak sehingga mencecah puluhan ribu ringgit. Mana pula nak cari duit untuk cover kos operasi ni?

Tetapi, alhamdulillah setelah beliau mengikuti program E-Board dan mempelajari teknik pemasaran online ni, Puan Widad akhirnya mampu membayar kesemua tunggakan tersebut. Paling buat kami kagum adalah kesemua kos operasi Teratak Ilmu 100% dibayar menggunakan hasil jualannya berbanding dahulu yang terpaksa menggunakan sumber pendapatan lain untuk menampung kesemua kos tersebut.

Pada mulanya kami pun macam tak percaya, tapi pencapaian ini sudah berjaya dikekalkan selama 4 bulan berturut-turut, hasil daripada bimbingan melalui program E-Board. Tapi kisah kejayaannya tidak berakhir setakat itu, pada akhir program Puan Widad buat kejutan lagi dengan berjaya kekalkan peningkatan jualan tertinggi sebanyak 507.17%.

Betul betul berkesan program ini! Jadi tiada yang mustahil dalam dunia ini untuk anda capai. Jika anda nak tahu kisah benar Puan Widad dalam membangunkan semula perniagaannya, anda boleh terus ke SINI.

Tapi kan tak salah juga kalau anda sendiri yang join kelas E-Board batch 2021 ni. Masa inilah anda nak transformasikan bisnes anda ke arah digital kan? Selain tu boleh dapat banyak ilmu juga dalam bidang perniagaan.

Untuk batch 1 2021 ni akan bermula pada bulan Februari. Jadi belum terlambat untuk anda daftar sekarang. Jangan lupa klik di SINI untuk daftar okey!

Apa yang kami tahu, program INSKEN ini bukan sahaja menawarkan program E-Board malah turut menyediakan program Business Training secara online.

Harga program INSKEN juga boleh dikatakan tidak masuk akal sebab ada yang serendah RM20 sahaja! Antara topik-topik yang diberi pendedahan kepada usahawan adalah seperti WhatsApp Untuk Bisnes, Pasarkan Produk di e-Marketplace (Shopee & Lazada), Zero Cost Marketing Menggunakan Facebook dan banyak lagi.

Sepanjang tahun 2020, seramai 8,173 usahawan telah mendapat manfaat dari program-program yang memfokuskan kepada topik digitalisasi ini.

Tak salah kiranya anda salah seorang yang turut sama sertai program dari INSKEN ni. Sekurang-kurangnya dapat juga tambah duit poket kan selain dapat timba ilmu baru. Program yang dijalankan pun senang semua melalui online jer, tak payah risau kalau anda ada di hujung Malaysia sekalipun.

Maklumat lanjut anda boleh layari laman rasmi INSKEN atau terus ke Instagram INSKEN.


Fify Azmi Skandal Dengan Suami Orang Lagi?

Sebelum ini nama pelakon Fify Azmi menjadi perhatian ramai apabila dikaitkan dengan punca perpisahan pelakon Rashidi Ishak dan bekas isterinya, Vanidah Imran yang bercerai pada Ogos 2018.

Terbaru, pelakon filem Wira itu sekali lagi terpalit skandal ‘suami orang’ apabila didakwa menjalinkan hubungan dengan aktor, Kodi Rasheed yang berstatus suami orang.

Dikatakan rapat dengan Kodi selepas bergandingan dalam drama Ryan Aralyn, kedua mereka sekali lagi bekerjasama menerusi drama Skuad JPJ arahan Pali Yahya yang menjalani penggambaran di Melaka, baru-baru ini.

Terkejut dengan dakwaan tidak berasas itu, Fify menafikan perkara tersebut. Fify berkata dia tidak akan menjalin hubungan suami orang apatah lagi dia sudah mempunyai kekasih.

“Saya tak tahu nak beri reaksi bagaimana terhadap dakwaan ini. Asalkan rapat sahaja keluar kisah dongeng dan skandal, sedangkan saya rapat dengan semua pelakon.

“Saya belum buta mata dan hati mahu menjalinkan hubungan dengan suami orang. Kodi sudah berkahwin, tak baik mereka-reka cerita yang tidak betul.

“Lagipun, saya sudah mempunyai kekasih, sudah lima tahun kami menjalinkan hubungan cinta,” katanya kepada BH Online.

Sementara itu Kodi tampil mengulas mengenai dakwaan liar itu berkata dia dan Fify hanya sekadar rakan dalam industri hiburan sahaja.

“Saya dan Fify berkawan sahaja. Hubungan kami tiada membabitkan perasaan. Kami jadi rapat kerana sudah dua kali bergandingan bersama.

“Saya, Fify dan Riz Armin juga buat bisnes produk kesihatan bersama. Mungkin disebabkan itulah ada yang menganggap hubungan kami rapat lain macam,” katanya.

Kodi mendirikan rumah tangga dengan Nor Fatihah Mahad sejak 2015 dan dikurniakan dua cahaya mata.


Fadzil Zahari Diganggu Wanita, Terima Gambar Seksi Ketika Isteri Berpantang

Menerusi satu perkongsian baru-baru ini, suami kepada pelakon Yana Samsudin iaitu Fadzil Zahari mendedahkan dia pernah diganggu oleh seorang wanita.

Lebih mengejutkan, wanita itu bertindak berani menghantar gambar seksi kepadanya sejak beberapa bulan lalu dimana ketika itu isterinya sedang berpantang anak kedua mereka. Menerusi video tersebut, Fadzil turut berkongsikan paparan skrin mesej diterima daripada wanita berkenaan.

“Banyak kisah yang kita dengar berkenaan suami atau isteri yang curang menerusi mesej. Kalau anda semua tak nak terlibat dalam benda-benda macam ini, terus cegah dari awal.

“Jangan melayan orang mesej ‘hai hai’ kerana apabila jadi perbualan, ia akan membawa kepada perkara seterusnya,” katanya.

Dalam pada itu, Fadzil mengkaui ada meletakkan nombor telefonnya di media sosial namun ia adalah untuk tujuan perniagaan dan tiada masalah untuk membalas mesej berkaitan urusan kerja. Ujarnya, meskipun sudah diberi teguran namun wanita tersebut tetap mengganggunya.

“Pernah sekali ketika dia mesej dan mengirimkan gambar seksinya, saya tunjukkan kepada staff saya sebagai saksi jika ada apa-apa perkara berbangkit yang berlaku di kemudian hari.

“Biarpun saya menegur perbuatannya itu, dia tidak ambil peduli sebaliknya berkata hanya mahu berkawan dan tidak kisah tentang status saya. Dia terus menghantar mesej sama berulang kali meskipun saya tidak membaca atau melayannya,” jelasnya.

Dalam pada itu, Fadzil berkata dia tidak akan teragak-agak untuk membuat laporan polis jika wanita itu berterusan menggangunya serta memberi pesanan kepada wanita diluar sana supaya jangan menggangu suami orang.

Fadzil dan Yana mendirikan rumah tangga pada 13 Februari 2015 dan dikurniakan dua cahaya mata iaitu Aisy Mateen, 5, dan Aura Aisy Sofea yang kini berusia dua bulan.


Empat Tahun Menanti, Hetty Sarlene Selamat Lahir Anak Pertama

Tahniah diucapkan kepada penyanyi Hetty Sarlene yang selamat melahirkan cahaya mata sulungnya di sebuah hospital di Singapura, semalam.

Perkhabaran gembira itu dikongsikan oleh Hettu menerusi Instagram miliknya sebentar tadi. Hetty turut mengumumkan anak lelakinya itu diberi nama Landon Alexander Oakes.

Kata Hetty, dia sangat bersyukur kerana kesakitannya menahan kontraksi selama lebih 16 jam berbaloi selepas kehadihan bayi sulungnya yang sudah lama dia dan suami nantikan.

Hetty mendirikan rumah tangga dengan Dani atau nama asal, Daniel Oakes pada 23 Julai 2016. Dua tahun lalu, Hetty menyertai musim kelima program realiti, Gegar Vaganza (GV5) pada 2018 selepas hampir beberapa tahun menyepikan diri.


Hafreez Adam Dedah Pernah Jadi Mangsa Gangguan Seksual Wanita

Menerusi satu perkongsian di Instagram baru-baru ini, pelakon Hafreez Adam membuat pendedahan mengejutkan bahawa dia pernah menjadi mangsa gangguan seksual wanita.

Menurut Hafreez kejadian itu berlaku di lokasi penggambaran dimana wanita berkenaan suka memegang dada dan punggungnya.

Katanya lagi, dia terkejut dengan tindakan wanita berkenaan dan bertindak memarahinya. Namun, meskipun sudah ditegur berkali-kalu namun wanita tersebut memberi alasan bergurau.

“Benda ni pernah jadi pada Abe dekat set shooting. Ada satu perempuan ni (but abang-abanglah). Suka grab my ass and chest.

“Mula-mula Abe macam terkejut. Abe cakap ‘kepala otak kau’. Then dia gelak. Abe pernah cakap ‘Janganlah, aku tak suka’, tapi dia buat juga sebab pada dia hanya gurauan,” katanya.

Lebih memalukan, Hafrezz berkata wanita itu turut melakkan perkara sedemikian di tempat awam ketika menjalani penggambaran di pusat membeli-belah.

Dalam pada itu, Hafreez turut meluahkan rasa kesal kerana isu gangguan seksual terhadap lelaki sering dipandang ringan, tetapi jika berlaku sebaliknya teruk lelaki dihentam.

“Kalau perempuan buat, tidak mengapa sebab dianggap gurauan. Tetapi kalau lelaki yang buat, laju saja kena kecam. Jika lelaki bercakap isu ini, orang pandang serong,” katanya.


“Jadi Lelaki Taat Pada Agama, Dah Nikah Jangan Malukan Mommy”

Tujuh tahun bergelar ibu tunggal bukan perkara mudah buat Rita Rudaini kerana dialah ibu dan dia juga bapa. Sudah pasti, Rita mahukan yang terbaik buat anak-anaknya lebih-lebih lagi untuk bekalan akhirat.

Menerusi Instagram, Rita dilihat tidak lokek berkongsikan kehidupan sehariannya bersam anak-anak. Baru-baru ini, perkongsian Rita menjadi perhatian apabila menitipkan doa buat kedua anaknya.

Rita berkata dia sentiasa mendoakan anak-anaknya menjadi lelaki yang taat agama dan seorang suami yang bertanggungjawab apabila sudah berumah tangga suatu hari nanti serta tidak memalukan dirinya.

Katanya lagi, apa sahaja keburukan dan kebaikan yang dilakukan oleh anak-anaknya apabila dewasa kelak adalah atas didikan dan tanggungjawab dirinya. Menerusi entri itu, Rita turut memuat naik gambar salah seorang anaknya sedang tekun membaca Al-Quran.

Perkongsian Rita itu mendapat pelbagai reaksi daripada netizen yang memuji serta mengagumi Rita yang membesarkan kedua-dua anaknya tanpa seorang suami di sisi.

Rita mendirikan rumah tangga pada 2008, namun perkahwinan mereka dilanda badai sebelum mengambil keputusan untuk berpisah pada 5 September 2013.


“Dah Cerai Pun Saya Masih Beri Nafkah Pada Bekas Suami”

Baru-baru ini, bekas isteri pendakwah bebas Da’i Farhan iaitu Dr Erin ada memuat naik status meluahkan rasa kecewa apabila netizen menyenaraikan bekas suaminya antara lelaki curang.

Bagaimanapun, susulan perkongsian itu ada yang mendakwa Dr Erin atau nama sebenarnya Noorainul Naqim Mohd. Radzi gila talak dan mahu menarik perhatian bekas suaminya semula.

Namun, Erin menafikan dakwaan tersebut sebaliknya dia hanya menyantuni bekas suami dan keluarga ipar. Erin mendedahkan dia masih memberi nafkah kepada bekas suami meskipun sudah bercerai.

“Ada yang kata saya nak tarik perhatian baliklah, tunjuk baik nak get backlah, gila talak. Hello, nak habaq mai dekat sini, saya bukan berbuat baik pada bekas suami saya si Farhan saja ya.

“Pada kesemua bekas suami saya tetap saya layan baik dan santuni mereka. Dah cerai pun saya masih beri nafkah pada bekas suami saya bila dia perlu duit,” katanya.

Menyifatkan dirinya seorang tidak pandai berdendam, Erin turut memuat naik bukti perbualannya bersama bekas suaminya sebelum Da’i Farhan yang meminta wang dan bantuan daripadanya.

Terdahulu, nama Da’i Farhan menjadi bualan ramai apabila berkahwin di Tanah Suci Makkah dengan Erin yang merupakan ibu tunggal yang memiliki lapan orang anak, namun pasangan itu bercerai pada April tahun lalu.


Nabil Ahmad Menangis Ketika Ikut Tabligh 3 Hari

Baru-baru ini tular di media sosial mengenai pelawak dan pengacara popular Nabil Ahmad yang berkongsikan pengalamannya selepas mengikuti jemaah tabligh selama tiga hari.

Video tersebut mendapat perhatian netizen apabila Nabil meluahkan perasaannya sepanjang bersama kumpulan berkenaan. Nabil berkata, dia sebak kerana pada usia 37 tahun dia baru mengetahui suasana beribadah (tahajud, qiamullail dan sebagainya) seperti itu.

“Suasana ni tak pernah tengok. Tahajud haritu bangun, adik-adik mengaji abang Nabil menangis dekat tempat ambil wuduk sana sorang-sorang.

“Tak pernah tengok, tak pernah tahu ada suasana macam ni. Tak pernah tahu. Bayangkan, umur 37 tahun tak pernah tahu ada suasana macam ini.

Difahamkan, itu merupakan kali pertama Nabil menyertai jemaah tabligh sepanjang hidupnya. Nabil turut meluahkan rasa kesal kerana tidak berbuat demikian lebih awal.

Lebih sebak, Nabil dilihat menangis kerana pada usia tersebut dia baru mula ingin mengenal agama Islam atau tentang kisah-kisah Nabi.

“Abang Nabil ni yang baru nak ‘masuk’ Islam, baru nak kenal Islam, baru kenal Nabi. Baru kenal Nabi siapa, baru nak menangis pasal Nabi. Apa Nabi buat dulu, sahabat buat dulu baru Abang Nabil tahu,” luahnya.

Nabil akui malu dengan dirinya dalam tempoh tiga hari mengikuti jemaah tabligh berkenaan. Meskipun tiga hari itu adalah tempoh singkat, dia bersyukur kerana diberi peluang mengenal Islam lebih mendalam.

“3 hari inilah, hari paling malu dalam hidup saya. Hari pertama saya datang, adik tu baca Surah Nun tu saya malu ustaz. Saya tak pernah rasa semalu ni. 3 hari yang cukup bahagia, cukup hebat untuk abang Nabil. Alhamdulillah,” katanya.


Suhaimi Saad Bengang Dituduh Guna Duit i-Sinar Isteri Buat Lagu

Umum mengetahui baru-baru ini bekas penyanyi kumpulan nasyid, Suhaimi Saad memalumkan dia bakal muncul dengan sebuah album bersama isterinya, Ina Naim bersama anak-anak mereka.

Bagaimanapun, tindakannya itu mengundang kritikan netizen malah ada yang mendakwa dia menggunakan wang daripada i-Sinar milik isterinya dalam pembikinnan lagu.

Tidak hanya berdiam diri, Suhimi dilihat ada berkongsikan paparan skrin komen daripada individu tersebut menerusi di Facebook miliknya.

Tidak hanya setakat itu, individu berkenaan juga turut membangkitkan isu penyanyi itu yang tidak membenarkan anak-anak untuk bersekolah.

Dalam pada itu, Suhaimi turut memberi amaran kepada individu tersebut yang dianggap ingin menumpan popularitinya serta bertanyakan adakah mahu dikenakan tindakan undang-undang.

Terdahulu, Suhaimi berkata album berkenaan sudah boleh ditempah awal kerana ianya terhad dan eksklusif. Menurutnya, album tersebut mengandungi 10 lagu termasuk sebuah zikir itu akan dijual pada harga RM30 berserta caj penghantaran.


Ayda Jebat Dedah Suami Suka Manja-Manja 24 Jam

Selamat diijabkabulkan pada 1 Januari lalu, pasangan selebriti pelakon Ayda Jebat dan suaminya,  Nabil Mahir dilihat tidak lokek berkongsikan momen bahagia mereka di media sosial untuk tatapan umum.

Semalam, Ayda dilihat ada memuat naik video mesranya bersama suami di Insta Story memaparkan Nabil mencium pipinya dalam tempoh yang agak lama.

Menerusi perkongsian itu, Ayda turut mengatakan suaminya suka menciumnya hampir sepanjang hari dan bertanya kembali sama ada adakh para suami diluar sana turut seperti Nabil.

Terdahulu, video pasangan itu bermain Lego menerima pelbagai reaksi daripada netizen selepas melihat kedua mereka seperti kurang tidur.

Pasangan itu juga berhasrat untuk memiliki 13 orang cahaya mata. Nabil berkata angka 13 merupakan nombor kegemarannya selain ingin memiliki keluarga yang ramai.


Ini Betul Serius Gais, Perfume Kereta Setaraf LV! Satu Botol Dijual Dalam Setiap 18 Saat

Kecoh juga sehari dua ni bila ada orang cakap yang satu jenama ni setaraf LV. Huish…biar betul? Dan yang paling padu bila mereka cakap produk tu sekarang ni memang tengah viral. Aduhai, kami ketinggalan bas ke ni?

Memang tak duduk diam, kami cari juga lah pasal jenama ni. Lah, VANZO rupanya. Siapa yang tak kenal dengan wangian kereta dari jenama VANZO ni. Ia adalah pewangi kesihatan yang pertama di Malaysia tau.

Apa yang paling menarik sekali apabila perfume kereta ini menggunakan bahan mentah Jepun yang mempunyai 125 tahun pengalaman iaitu OGAWA dan TAIYO. Memang kami amazed sangat dengan mereka.

Nak tahu apa yang paling kami suka. Si cantik manis pujaan hati jejaka-jejaka Malaya, Mira Filzah dilantik sebagai duta! Uish lagi letop lah hampa ui. Terus rasa nak beli perfume VANZO ni sekarang tau. Excited!

Lepas ni kalau beli perfume kereta VANZO terus teringat Mira Filzah tau. Tapi tulah, anda mesti dah perasan kan kalau bab perfume kereta ni, memang dah banyak dijual kat luar sana tu. Tapi nak dapatkan bau yang betul dengan taste memang susah juga lah, ye dok?

Kadang-kadang tu rasa macam nak cari pasangan hidup. Macam Ryzal dengan si Maryam tu, alah pasangan DurianKimchi tu. Nak dapatkan keserasian dari 2 negara ni susah tau. Hah, macam tu juga kami rasa bila nak cari perfume yang sesuai dengan jiwa. Agituh!

VANZO juga menggunakan teknologi terbaru Jepun (OEF), yang boleh menghapuskan bau hapak, bau rokok, dan wanginannnya ini sangat lembut dan selesa! Memang power!

Dan yang paling best tak memeningkan kepala. Yelah ada sesetengah perfume kereta ni kalau diletakkan di tengah-tengah panas, bila masuk kereta jer, pergh dia punya bau tu gais, menyucuk-nyucuk kepala tau. Tapi VANZO ni memang lain!

Sekarang ni bukan untuk perfume kereta jer gais, mereka turut keluarkanVANZO New Generation Duo Series. Jadi anda boleh pilih VANZO DUO SERIES ini yang boleh guna kat rumah dan juga kereta!

Bukan tu jer, anda juga boleh meletakkan perfume ni di pejabat. Wangiann ini juga anda boleh ejas baunya ikut kesukaan anda, dari bau lembut hingga lah kuat.

Anda hanya masukkan 1 hingga 2 batang stick untuk bau yang lembut, 3 hingga 4 batang stick untuk bau sederhana dan 5 hingga 6 batang stick untuk bau yang kuat. Terpulang pada anda.

Bila dah habis, jangan risau, anda boleh refill semula dengan membeli refill pack saja.

Kalau anda nak tahu, VANZO sekarang ini popular di Taiwan, Hong Kong, Vietnam, Singapore, Brunei dan China tau. Bukan itu jer, VANZO mendapat sijil SGS Antarabangsa iaitu tanpa formaldehyde, toluene dan benzene.

VANZO Duo Series juga mendapat kelulusan SGS Antarabangsa yang mana ianya dapat membasmi kuman dan bila anda hidu bau ni ia tak mendatangkan bahaya kepada kesihatan.

Betul amazing weh perfume VANZO ni. Ada 2 bau wangian yang sangat harum dan pasti anda jatuh cinta.

Classic Blossom bau wangian adalah campuran bunga dan baunya seakan wangian di hotel 5 bintang. Boleh la fefeeling stay hotel mahal kan? Masuk rumah je terus terasa macam di hotel. Agituw!

Wangian yang kedua pula adalah English Pear dan Freesia. Bau wangian campuran wangian pear dan bunga freesia yang baunya sangat lembut dan selesa.

Jenama VANZO ni pasti tak mengecewakan anda. Siap masuk MALAYSIA BOOK OF RECORDS lagi bila dalam masa sebulan jer dah boleh menjual 141,448 pcs, 18 saat sebotol dijual. WOW!

VANZO sekarang juga boleh didapati di luar negara seperti Singapore, Brunei, Hong Kong, Taiwan, Vietnam dan China.


KITKAT Ada Produk Emas Baru & Nak Kasi Emas!

Anda pernah terfikir tak kenapa anda suka sangat dengan coklat. Jangan tipu kami kalau anda cakap tak suka.

Kalau sebut bab coklat jer mesti mata anda mula bersinar-sinar kan. Dah dapat bayangkan keenakannya tu. Tambah-tambah pula kalau coklat kesukaan ramai, KITKAT! Memang bila makan tak boleh berhenti!

Kalau anda perasan sekarang ni memang tengah viral coklat KITKAT Gold Bar yang dibungkus dalam pek emas tu. Cantik bebenau packagingnya. Meriah jer tengok. Rasa tu memang tak dapat disangkal lagi lah, confirm-confirm sedap. Memang betul KITKAT style!

Gabungan menarik dari wafer khas yang dilapisi lapisan duo coklat susu halus termasuk dengan kacang manis dalam warna kuning emas ni memang menjadikan KITKAT Gold Bar ni sangat padu gais.

Sesuai sangat untuk anda jadikan sebagai hadiah selain boleh dikongsikan dengan orang tersayang dan juga untuk kepuasan diri sendiri.

Bukan setakat anda beli dan nikmati KITKAT Gold tu jer tau. Anda sebenarnya juga berpeluang untuk menang KITKAT® EMAS 916 bernilai sehingga RM16,000!

Caranya mudah sangat bila anda masuk peraduan ini. Yup, kacang goreng jer! Anda tengok cara-caranya di bawah okay!

1. Beli mana-mana produk KITKAT dalam satu resit bernilai RM8 dan ke atas.
2. WhatsApp resit penuh tersebut dengan meletakkan Nama Penuh, Nombor IC, dan Email (jika ada) anda di nombor 018-2283090.

Haa..Amacam? Mudah jer kan? Peraduan ini bermula 8 Januari sehingga 28 Februari 2021. Jadi cepat jangan lepaskan peluang keemasan ini. Mana tahu mungkin anda salah seorang pemenang tu. Selamat mencuba!


Shuk Sahar Akui Kesilapan, Sanggup Buat Apa Saja Demi Dapatkan Keluarga

Selepas beberapa hari mendiamkan diri, pelawak dan penyampai radio, Shuk Sahar tampil memuat naik posting terbaru di Instagram miliknya sebentar tadi.

Menerusi perkongsian itu Shuk mengakui bukan mudah untuk menjernihkan semula air yang keruh dan sanggup melakukan apa sahaja demi mendapatkan keluarganya semula.

“Setiap orang melakukan kesalahan… dan ini adalah kesalahan dan kesilapan saya. Ya, bukan senang dan bukan mudah untuk menjernihkan semula air yang telah keruh. Apa pun saya sanggup demi dapatkan balik keluarga dan kebahagian saya,” katanya.

Shuk turut memuat naik video bertemu dia datang bertemu anaknya yang berlari mendapatkannya dan kelihatan seolah merindu bapa mereka.

Perkongsian Shuk itu mendapat pelbagai reaksi daripada rakan selebriti dan netizen yang memberikan kata-kata semangat serta berharap pelawak itu belajar daripada kesilapannya.


Video Masak Elizabeth Tan Buat Ramai Lelaki Tak Keruan

Kalau dah bergelar selebriti sudah pasti mempunyai ramai peminat. Sebut sahaja nama Elizabeth Tan, pasti ramai tahu penyanyi dan pelakon itu sinonim dengan imej yang agak seksi

Baru-baru ini, selebriti berusia 28 tahun itu ada memuat naik video berkongsikan resepi membuat kek coklat cheese untuk para peminatnya.

Bagaimanapun, video tersebut yang memaparkan Elizabeth memakai singlet berwarna pink dipadankan dengan seluar pendek itu ternyata membuatkan ramai lelaki menjadi tidak keruan.

Malah, video tersebut turut dihujani dengan komen nakal daripada kaum lelaki. Kata seorang netizen, rata-rata lelaki menonton video tersebut bukan mahu melihat penyanyi itu membuat kek tetapi ‘perkara’ lain.

Namun, ada segelintir netizen menasihatkan lelaki ‘otak kuning’ supaya menjaga adab di media sosial apatah lagi ramai yang meninggalkan komen nakal adalah dikalangan lelaki Melayu.


“Aku Rasa Aku Kahwin Terlampau Cepat, PU Semua Sibuk Suruh Aku Kahwin”

Berita perceraian pelakon Zarina Anjoulie dengan suaminya, Eilyas Azhar ternyata mengejutkan netizen. Apatah lagi pasangan itu baru sahaja enam bulan mendirikan rumah tangga pada Julai tahun lalu.

Menerusi perkongsian video di Instagram, Zarina atau lebih mesra dipanggil Anju tampil membuka mulut mengenai perkara itu. Anju berkata keputusan bercerai adalah pilihannya dan dia mahu memberi fokus kepada kerjaya, anak dan keluarganya.

“Saya percaya ini adalah keputusan terbaik untuk saya. Saya mahu fokus pada kerja, keluarga dan anak saya.

“Saya mahu meluangkan lebih banyak masa dengan mereka kerana saya duduk seorang diri selama bertahun-tahun. Saya mahu menggunakan masa ini untuk kembali rapat dengan keluarga,” katanya.

Dalam satu video lain, Anju berkata tiada perkara besar terjadi antara mereka dan merasakan mereka mengambil keputusan untuk berkahwin terlalu cepat.

Tambahnya lagi, desakan daripada netizen serta pendakwah selebriti yang menggesanya berkahwin membuatkan dirinya tertekan dan mengambil langkah untuk terus berkahwin ketika itu.

“Aku rasa aku kahwin terlampau cepat. Sekarang aku tengok ramai orang pressure suruh kahwin. Dengan PU semua sibuk suruh aku kahwin! Kau ni semua mengelabah si**!

Dalam pada itu, Anju berkata dia terlampau mendengar kata-kata orang untuk segera berkahwin dan mengakui kesilapan tersebut antara punca penceraian berlaku.


Suhaimi Saad Mengaku Tawar Servis Urut, Nafi Rogol Lelaki

Hari ini hangat diperkatakan mengenai satu berita mendakwa bahawa seorang penyanyi menawarkan perkhidmatan urut di beberapa platform termasuk aplikasi mencari pasangan sejenis.

Difahamkan penyanyi tersebut yang juga merupakan bekas anggota kumpulan nasyid menawarkan khidmat tersebut di beberapa kawasan di Kelantan dan Terengganu sebelum ini.

Selebriti itu didakwa menawarkan perkhidmatan berurut penuh berharga RM50 manakala ‘batin’ pula adalah pilihan pelanggan sendiri.

Terbaru, menerusi satu perkongsian di Instagram, bekas penyanyi nasyid, Suhaimi Saad menafikan khabar angin mengitkannya dengan servis seks sesama lelaki. Suhaimi turut meminta agar orang ramai berhenti menyebarkan berita tidak sahih itu.

Dalam pada itu, Suhaimi mengakui membuat kerja sambilan sebagai tukang urut, malah seluruh keluarnya mengetahui bahawa dia seorang tukang urut.

“Kau aibkan aku untuk jatuhkan aku padahal itu hanya akan menaikkan nama aku sedangkan kau tetap di situ menghimpunkan dosa beribu,” katanya.


“Saya Tak Takut Umur Nak Masuk 50 Tahun”

Usianya hampir mencecah 50 tahun, pelakon Rozita Che Wan atau lebih mesra disapa Che Ta tidak menyangka masih diberi kepercayaan menjadi duta sebuah produk kecantikan.

Meskipun industri hiburan kini semakin ramai dengan selebriti muda yang cantik dan jelita, Che Ta berkata tidak perlu bersaing untuk mendapatkan peranan sebagai duta.

BACA: Sudah 47 Tahun, Che Ta Dedah Tak Pernah Minum Air Kosong

“Saya rasa tidak perlu bersaing kerana setiap individu mempunyai kriteria berbeza. Mungkin ada sesetengah produk bersesuaian dengan karakter dan imej saya.

“Sebagai contoh, saya jadi jurucakap jenama barang kemas, jadi sebut sahaja Che Ta, orang akan ingat perhiasan mewah tersebut. Malah, barang kemas memang sinonim dengan saya yang suka melaram.

“Sama juga dengan produk kecantikan, saya seorang yang selalu ingin tampil cantik, jadi memang sesuailah jenama ini dengan imej dan gaya hidup seorang Che Ta,” katanya.

Bakal memasuki usia 50 tahun tidak lama lagi, Che Ta akui ramai bertanyakan tentang perasaannya. Namun, Che Ta berkata dia tidak takut kerana semua orang akan melaluinya.

“Memang ada yang sudah mula bertanya, tidak takutkah nak masuk umur 50 tahun?

“Saya jawab tidak takut kerana semua orang akan melalui fasa tersebut dan akan tua juga satu hari nanti. Tiada apa yang perli dirisaukan tentang usia,” katanya.


“Baru Je Umum Cerai Terus Tayang Dada?”

Perkongsian pelakon sensasi, Zarina Anjoulie Lavocah awal pagi tadi tertanya mengejutkan netizen apabila memaklumkan dia dan suaminya, Eilyas Azhar atau lebih dikenali sebagai Yas sudah pun bercerai.

Namun, baru sahaja mengumumkan perceraian, Zarina atau lebih mesra dipanggil Anju dilihat ada memuat naik video review produk kecantikan dengan menayang dada.

Lebih menjadi perhatian, kapsyen yang ditulis oleh Anju menjadi perhatian ramai iaitu ‘hidup single be like..‘ merujuk kepada status terbarunya.

Melihatkan video tersebut, rata-rata netizen terkejut serta mengatakan baru sahaja umumkan perceraian terus berpakaian menayang dada.

Bagaimanapun, ramai yang memberikan kata-kata semangat serta mendoakan agar Anju diberi kekuatan serta dipermudahkan segala urusan selepas ini.

Tidak kurang juga, ramai yang tidak menyangka pasangan itu bercerai kerana mereka sangat serasi bersama serta berharap agar Anju dan Yas berbaik serta rujuk semula.


Sweet Qismina ‘Berperang’ Dengan Cikgu Isu Ambil & Pulang Buku Teks

Sama seperti tahun lalu, sesi persekolahan sesi 2020 masih tidak dapat dijalankan seperti biasa susulan kes Covid-19 yang agak membimbangkan dan pelajar perlu mengikuti pembelajaran secara dalam talian.

Baru-baru ini, pelakon Sweet Qismina atau nama sebenarnya Farhana Qismina meluahkan rasa kesal terhadap sistem pengambilan dan pemulangan buku teks oleh pihak sekolah adiknya.

BACA: Haqiem Rusli Mahu Wanita Berhijab Dalam MV, Sweet Qismina Tak Kecil Hati

Sweet berkata dia akui tidak berpuas hati dengan sistem yang yang dilakukan sendiri oleh pihak sekolah sewaktu mengambil buku teks milik adiknya yang berusia 17 tahun.

Katanya lagi, syarat pengambilan dan pemulangan buku teks yang ditetapkan sekolah berkenaan agak mengarut apatah lagi tidak semua ibu bapa larat untuk membawa buku teks yang berat itu.

Kata Sweet lagi, dia yang masih muda pun tidak larat untuk memikul buku teks berkenaan dan perlu berjalan di tengah panas terik, apatah lagi ibu bapa yang sudah tua.

“Tak semua umur muda ye yang larat nak gerak dengan panas terik berjalan kehulur kehilir. Saya yang baru 24 ini pun tak larat dan tak tahan. Takkan orang berumur kena buat macam itu,?” tulisnya.

Dalam pada itu, Sweet turut meminta pihak sekolah agar memberi kerjasama sewajarnya seperti menunjukkan jalan kepada ibu bapa untuk memudahkan keadaan.

Namun, Sweet memberitahu garis panduan yang hanya membenarkan ibu bapa mengambil dan memulangkan buku teks semenangnya sudah ditetapkan oleh pihak sekolah.


Zarina Anjoulie Cerai Lepas 6 Bulan Nikah?

Baru sahaja mendirikan rumah tangga pada Julai tahun lalu, perkongsian terbaru pelakon Zarina Anjoulie mengejutkan ramai apabila memaklumkan dia sudah pun bercerai.

Menerusi satu perkongsian di Instagram itu, Zarina memberitahu hari ini merupakan hari paling bahagia dalam hidupnya apabila mendakwa dia dan suaminya, Eilyas Azhar sudah berpisah.

BACA: Zarina Anjoulie Keguguran, Mahu Hamil Lagi Lepas Buang ‘Filler’ Di Payudara

Hasil tinjauan mendapati, gambar terakhir Zarina bersama suami dikongsikan sekitar Disember tahun lalu ketika makan tengahari bersama rakan-rakannya.

Bagaimanapun, setakat ini tiada penjelasan lanjut mengenai perkara itu oleh Zarina sendiri. Malah, ruangan komen perkongsian itu juga ditutup.

Terdahulu, Zarina dan suaminya telah bernikah di Pejabat Agama Islam Negeri Sembilan pada Julai 2020 selepas empat tahun bergelar ibu tunggal .


“Berhenti Gelar Artis Malaysia Sampah”

Baru-baru ini hangat diperkatakan mengenai pelakon Nadia Brian apabila dia memaklumkan ditawarkan berlakon drama di Hollywood. Namun, tawaran itu ditolak kerana perlu melakonkan adegan berbogel.

Menerusi satu perkongsian di Insta Story, Nadia meluahkan rasa kurang senang apabila masih ada segelintir individu yang sering memperlekehkan kualiti pelakon tempatan.

Nadia turut meminta orang ramai berhenti melabel artis Malaysia dengan gelaran ‘sampah’ hanya kerana tidak melebarkan sayap ke peringkat antarabangsa.

Ujarnya, bukan kerana pelakon tempatan tidak berkaliber, namun sama juga seperti dirinya ditawarkan berlakon di Hollywood namun terpaksa menolak kerana ada babak yang tidak boleh dilakonkan.

“Semudah ini. Sebab itu saya marah kalau orang cakap pelakon di Malaysia hanya sampai situ sahaja. Hello, ada juga pelakon Malaysia dapat tawaran daripada Hollywood tetapi kami tak boleh buat atas sebab-sebab (adegan panas) macam itu la,” tulisnya.

Bagaimanapun, Nadia tidak menyalahkan produksi Hollywood kerana babak panas merupakan satu kebiasaan di sana dan dia percaya dengan rezeki Allah selepas menolak tawaran berkenaan.

“Tidak mengapa, saya faham sebab itulah pasaran filem dan drama di Hollywood . Bercium dan berbogel itu semua normal di sana malah dalam Netflix juga ada semua babak sebegitu.

“Saya percaya dengan rezeki Allah SWT. Jadi, mulai sekarang sudah boleh berhenti gelar artis Malaysia dengan gelaran ‘sampah’ atau ‘artis Malaysia tidak ke mana’,” katanya.


Menarik & Cantik Dipandang! Ini Baru Power Gais

Tak dapat dinafikan benda cantik ni memang selalu orang nak pandang, ye dok? Baru lah sejuk mata bila nengoknya!

Cuba anda bayangkan berada di taman bandar yang luas yang dilitupi dengan landskap tropika hijau? Lagi layan perasaan la kalitu. Tenang jer rasa. Walaupun anda berada di tengah-tengah kota pun tak jadi masalah lagi lah bila dikelilingi tumbuhan menghijau ini.

Tapi dok tengah-tengah KL ni mana la nak cari tempat macam ni? Macam mustahil jer kan, tapi anda boleh dapat semua ini dengan konsep rumah urban, SkySanctuary di Setapak! Memang betul power gais!

Lokasinya yang berada di tengah-tengah bandar KL. Pergh..betul padu! Ditambah pula dengan alam semulajadi di taman tu menambahkan lagi rasa best nak merasai udara segar di tengah-tengah bandar tu.

Anda nak tahu apa yang lagi power? Bukan 1 atau 2 tapi ada 3 taman yang sangat cantik iaitu SkySanctuary Central Park, Autumn Park & Blossom Park. Banyak aktiviti yang boleh dilakukan di sini gais.

Antaranya trek joging, tempat perlindungan, taman permainan kinetik & gim luar dan banyak lagi. Udahler sejuk mata memandang gais dengan panorama cantik di tengah-tengah bandar KL ni, tempat ini juga selamat untuk anda seisi keluarga!

Tambah menarik, dataran rumput terbuka yang luas turut ada di kawasan SkySanctuary Central Park ini untuk anda melepak dan berkelah di malam hari.

Masa inilah anda boleh habiskan masa bersama keluarga tersayang di kawasan yang lebih privasi, lebih selamat dan juga tak padat dengan orang ramai! Family time bak orang putih kata.

Mana nak dapat kawasan perumahan macam ni kan? Gaya hidup moden dan urban ni memang sesuai sangat untuk anda. Ditambah pula dengan reka bentuk rumahnya yang memberi ruang privasi untuk anda memang rasa best sangat.

Dikala anda sedang sibuk bekerja, kalau dapat kawasan perumahan yang indah, bersih dan juga selamat ni, dapat juga hilangkan penat satu hari di tempat kerja.

Lagi menyeronokkan apabila dapat luangkan masa bersama anak-anak dan orang tersayang di sini. Dapat juga melarikan diri dari kesibukan kota!

Anda mungkin boleh menikmati semua taman yang kami sebutkan di atas tadi ini kalau anda tinggal di EdgeWood Residences kerana SkySanctuary Central Park hanya untuk penduduk jer. Sebab tu anda patut tinggal di sini!

Satu lagi, bila anda tinggal di kawasan persekitaran ini, rasa letih anda dari kerja seharian akan hilang dalam beberapa saat sahaja. Serius tak tipu!

Kalau anda nak usha-usha dulu unit di EdgeWood Residences, anda boleh jer buat janji temu dengan menghubungi talian ini, (03) 2727 7468 untuk temujanji. Sebabnya show room dah pun ready untuk anda tengok.

Untuk maklumat lebih lanjut mengenai SkySanctuary, sila lawati website DI SINI.

Kalau anda nak lagi puas hati, jom usha trailer dari SkySanctuary ni gais, confirm melting! Klik DI SINI.

Untuk info lanjut atau nak lawati Sales Gallery SkySanctuary ni, anda boleh check Google Maps kat bawah ni gais.


Agnez Mo Hangat Bercinta Dengan Ariel Noah?

Meskipun sebelum ini peminat mahu menjodohkan Bunga Citra Lestari dengan Ariel Noah, terbaru Ariel dikatakan sedang menjalin hubungan cinta dengan selebriti popular Agnez Monica.

Memetik laporan Detik Hot, Ariel dan Agnez dikhabarkan menjalin cinta selepas dipanggil menjadi juri untuk sebuah program nyanyian.

Malah, sekeping foto Agnes dan bekas kekasih Luna Maya itu juga tersebar di media sosial memaparkan kedua-dua mereka berpegangan tangan.

Lebih menguatkan spekulasi tersebut, perkongsian Agnez di Instagram menjadi perhatian apabila memuat naik naik kapsyen seolah sedang dilamun cinta dan ada yang mengatakan ianya ditujukan kepada Ariel.

Laporan juga memberitahu, Agnez sebelum ini pernah memberitahu Ariel sering menghubunginya dan menghantar panggilan suara selain gemar menyanyikan lagu-lagu miliknya.


Datin Red Mimpi Wanita Bertudung Putih Mengaku Madu Semasa Datuk Red Kahwini Adira

Selepas hampir lima tahun, baru-baru ini madu kepada Adira iaitu Datin Red mendedahkan dia mengalami mimpi aneh semasa suaminya Datuk Red berkahwin tanpa pengetahuannya dengan penyanyi itu.

Meskipun suaminya merahsiakan perkara itu, Datin Red atau nama sebenarnya Datin Seri Sharifah Norshafila Hassim berkata naluri dan firasatnya sebagai isteri sentiasa tepat.

“Okay masa itu mereka kahwin dekat Thailand, saya didatangi mimpi datang seorang wanita memperkenalkan namanya bermula dengan huruf A dan wanita itu bertudung putih mengaku dia madu saya. Ini kisah benar tau, saya tak reka pun, betullah sixth sense seorang isteri,” katanya.

Perkara itu didedahkan Datin Red menerusi Insta Story mengenai reaksinya apabila mengetahui suaminya berkahwin lagi.

Dalam pada itu, Datin Red berkata dia menerima takdir hidup bermadu dan percaya apa sahaja yang berlaku pasti ada hikmahnya. Ujarnya, suaminya hanyalah pinjaman di dunia.

“Cara saya cari bahagia, korang fikir semua benda termasuklah suami hanya pinjaman di dunia ini dan apa benda yang terjadi ada hikmahnya,” katanya.

Adira berkahwin dengan Datuk Red atau nama sebenarnya Datuk Seri Adnan Abu pada 3 Disember 2015 di Songkhla, Thailand.